text:
Eirikur Lindenskov 08.08.2018 (22:45)
Airbnb fær fótin av Kinesiska Múrinum
Airbnb, atljóða tænastan, sum veitir gistingar í privatum heimum, hevur avlýst eina kapping um at gista uppi á Kinesiska Múrinum.
Stór mótstøða var ímóti kappingini í Kina, og ákærur um vantandi virðing fyri týdingarmiklum fleiri túsund ára gomlum mentunararvi.
Tað var landsluturin Yanqing, sum skuldi havt veirð vertur, men har siga emnætisfólk nú, at tey ongantið hava givið loyvi til ætlanina.
Ætlanin var at lata gestir sova í einum rúmi í einum av tornunum á múrinum uttan at gera skaða á sjálvan múrin, lovaði amerikanska tænastan.
Tænastan hevur roynt nakað tilsvarandi í øðrum londum, men í Kina slepuur Airbnb ikki víðari við ætlanini.
/ritzau/AFP
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Lýsingar í sjónvarpinum eru áðrenn og aftaná Dag og Viku, 3-2, hóskvøldssendingina og Gekkin.
Evstamark fyri sjónvarpslýsingar er á middegi gerandisdagin fyri, tvs. ein sjónvarpslýsing til mánakvøld skal vera latin KvF áðrenn á middegi fríggjadag. Tá skal lýsingin liggja á ftp-servara hjá KvF, ella verða latin móttøkuni á diski ella geyma. KvF heintar ikki lýsingar aðrastaðni. Tikið verður bert ímoti lýsingum sum fíla.
Ein sjónvarpslýsing kann í mesta lagi vera 45 sekund. Tríggir minuttir eru til lýsingar áðrenn nevndu sendingar. KvF endursendir ikki sjónvarpslýsingar ókeypis.
Sjónvarpslýsingin kostar 100 krónur pr. sekund og harafturat kemur eitt avgreiðslugjald á 250,- kr. fyri eina bílleging, sum fevnir í mesta lagi um tíggju lýsingar.
Er talan um eina miðlaætlan, har lýst verður fleiri enn tíggju ferðir, t.d. ymisk tíðspunkt ella bæði í sjónvarpi og í útvarpi, so er avgreiðslugjaldið 950,- kr. Prísirnir eru uttan mvg.
Tøkniligu nágreiningarnar til sjónvarpslýsingar finnast á hesari leinkju Tøkniligar nágreiningar
Í løtuni senda vit í SD, men Kringvarp Føroya fer í næstum at senda í HD. Tá skulu lýsingar latast okkum í HD góðsku.

robotstxt: allowed

filter: keep


text:
Tíðindi
-
SportBoxin frá fríggjadegnum - hoyr hana her!19-10-2018
Fríggjadagin vóru Jákup Fjallsbak, Hanna Helena Weihe Simonsen og Jón Weihe Simonsen í SportBoxini á FM 1 og umrøddu U17 NEVZ...
-
U17 NEVZA 15. - 18. oktober 2018:18-10-2018
Norskt dreingjagull | Finskt gentugull
Myndin er av føroyska dreingjalandsliðnum, sum vann bronsu. Aftast frá vinstru: Andreas Zachhau (hagtøl), Hans Simonsen (hjálparvenjari), ...
-
U17 dreingirnir vunnu bronsuna18-10-2018
So eydnaðist tað! Dreingirnir á U17 lansliðnum vunnu í dag bronsuna í norðurevropisku NEVZA-kappingini, sum í hesum døgu...
-
U17 genturnar vunnu fyrsta settið, men taptu bronsuna18-10-2018
Hóast føroyska U17 landsliðið hjá gentum vann 1. settið móti Noregi í bronsudystinum í morgun, so megnaði liðið i...


text:
Orð og lag: Jóan Jakku Guttesen
1. Hon er her í kvøld, stendur har so svinn,
hyggur onkran annan veg, tá eg tríni inn,
letur sum um hon ikki visti av,
at tá av er tornað, kemur hon við mær.
Niðurlag: Upp á tá leitar hon,
upp á tá sveimar hon,
skimast rundan um seg,
hyggur eftir mær.
2. Og nú trínir hon spelkin fram á gólv,
yndislig og von, líkasæl og køld.
Men eg síggi tað, eingin annar sær,
síggi at hon dansar bara fyri mær.
3. Onki hóvasták ger hon burtur úr,
tá hon biður meg koma út í tún.
Veika hjarta mítt togar hon við sær
fram um hundrað onnur gjøgnum larm og vas.


text:
- Tíðindi, mentan og ítróttur
Afturlatnu uppboðssølurnar væntandi í næstu viku
Afturlatna uppboðssølan av rættindum at veiða makrel og norðhavssild verður í næstu viku.
Rógvi Reinert, aðalstjóri í fiskivinnumálum sigur við útvarpið, at enn verður arbeitt sum, at uppboðsølurnar verða tá.
Høgni Hoydal boðaði 19. juni frá, at uppboðssølurnar, sum annars skuldu vera 20. og 27. juni, vóru útsettar til ávikavist 14. august (týsdagin) og 16. august (hósdagin).
Uppboðssølurnar vóru útsettar, tí tað var betri at fáa umsóknirnar um menningarkvotur avgreiddar fyrst, segði landstýrismaðurin við fiskivinnumálum tá, men enn eru ongar menningarkvotur í eygsjón, so óvissa er enn um uppboðssøluna.
Høgni Hoydal, landsstýrismaður, hevur ikki verið at hitta um málið.
Stendur uppboðssølan við, skulu rættindini at veiða 7.490 tons av norðhavssild og 10.901 tons av makreli seljast á uppboðsølu í komandi viku.
Sølan av rættindum at veiða makrel verður so avgreidd 14. august 2018. Og sølan av rættindum at veiða norðhavssild verður avgreidd 16. august 2018.
Tað hevur ljóðað at menningarkvoturnar verða lutaðar út í hesi vikuni, men enn er einki at frætta. 38 umsóknir komu inn um menningarkvotur, men bara 7 loyvi verða latin.
Sí eisini


text:
Heri Simonsen 13.04.2018 (19:35)
Fótbóltsumfar og FM-finalur samstundis er illa telvað
TRÝST á PÍLIN undir MYNDINI, og hoyr samrøðuna, ið var við formannin í flogbóltssambandinum, Magnus Tausen í SportBoxini á Rás2 seinnapartin.
Fýra evni vóru til viðgerðar í samrøðuni við Magnus Tausen:
1) Avbjóðingarnar og møguligu komandi avbjóðingarnar FBF hevur í samband við komandi EM- og HM-undankappingar hjá A-landsliðum, har FBF eisini eins og hondbóltssambandið kann renna seg í trupuleikan, at eingin høll lýkur altjóða krøv.
2) Samanumtøka av fyrru FM-finalunum, har Fleyr vann 3-0 á KÍF hjá kvinnum, og ÍF vann 3-2 á Mjølnir hjá monnum.
3) Meting um seinnu FM-finalurnar, ið verða í morgin. Fleyr-KÍF (kvinnur) klokkan 13.30, og ÍF-Mjølnir (menn) klokkan 16. Hilmar Jan Hansen sigur frá báðum FM-finalunum á Rás2.
4) Trupuleikin við, at eitt fult umfar er í Betrideildini hjá monnum í fótbólti sama kvøld sum FM-finalur eru í flogbólti. Magnus Tausen er sera harmur um, at samhaldsfestnið ikki er í føroyskari ítrótt har atlit verður tikið til hvønn annan. Hann ætlar at virka fyri, at slíkt ikki kemur fyri framyvir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hvat er eitt felag uttan sjálvboðin?
Vit (t.e. vit menniskju) hava ofta lyndi til at rósa teimum, ið fara frá okkum, og hetta er eisini tað, sum vit í Føroyingafelagnum hava gjørt hetta summari. Vit takkaðu Kjartan F. Andreasen og Jarmund Michelsen fyri teirra íkast og hjálp í Føroyingafelagnum. Kortini er tað ikki bert teir báðir, ið hava hjálp nevndini til tiltøk. Tí afturat teimum báðum hava vit aðrar “unsung heroes” í felagnum. Hetta er fólk, ið uttan at blunka bjóða eina hond tá ástendur og ikki vænta nakað afturfyri. Hesi eru vit í nevndini sera takksom at hava og eru tey gullverd. Tí uttan hesi ber ikki til at hava eitt virki felag – eitt felag sum ført fyri at bjóða limunum eina fjølbroytta skrá, ið hóskar øllum.
Vit í nevndini vilja takka: Birgir Dalfoss, sum við sínum kokkakynstrum hevur borðreitt við fantastiskum mati og sum vit við gleði kunnu boða frá, aftur til Jólaveitsluna í ár kemur at gera matin. Vivian Muller, sum altíð er klár at veita eina hjálpandi hond til tiltøk, óansæð um talan er um at dekka borð ella hjálpa til í køkinum ella við uppruddingini. Jes Veirun, sum við einum smíli trúfastur vaskar upp eftir stóru veitslurnar. Hjørleif Splidt, fyrrverandi nevndarlimurin og heiðurslimurin í Føroyingafelagnum, er altíð klárur at taka væl í móti veitslugestunum. Lisbeth S. Michelsen, Sonja á Argjaboga og Jóannes Nielsen, tit trý eru drívmegin aftanfyri føroysku gudstænasturnar.
Afturat hesum, so eru vit í nevndini sera spent uppá at bjóða 4 nýggjum í nevndararbeiðið. Til Kom & Spæl hevur Barbara Tausen bjóða seg til at skipa fyri tiltøkunum. Til Álaquiz hava Robert Andreasen, Tummas J. Sigvardsen, Kristina Eliasen og Bjarni K. Petersen (sum eisini hevur hjálpt til tá felagið hevur víst Landsdystir) bjóða seg fram við eini hjálpandi hond til bæði at røkja barrina og at gera spurningar til quizirnar.
Vit í nevndini eru sera glað fyri hesi fólk, og vóna at enn fleiri nýta høvi at hjálpa til í Føroyingafelagnum í Aalborg.
Magnus Pauli West
Formaður


text:
Juhuuu, so er tíðin aftur komin til árliga Melodi Grand Prixi!
Síðani eg var heilt lítil, hevur hetta verið ein serligur dagur, heima hjá okkum. Mamma hevur altíð verið so spent uppá Mpg, og tað havi eg arvað frá henni. Eg haldi kanska tað er blivið eitt sindur meira crazy við árunum, men hvat tá? Alt annað er eisini blivin rættliga crazy, so hví skuldi hetta staðið í stað? Eg haldi tað er fínasta slag.
Nú havi eg hugt eftir semi finalunum bæði týskvøldið og hóskvøldið, og ‘scenushowið” er fullkomuliga tikið til aðrar hæddir í ár. So um ikki man tímur at lurta, so er eisini okkurt at hyggja eftir.
Danskarnir stakklarnir, sloppu ikki víðari í ár. Mær dámdi væl sangin, men helt at teirra framførsla til semifinaluna var alt ov veik.. Faktisk pínlig til tíðir. Hatta var kanska í so ‘cheese’. Noreg og Finland komu heldur ikki víðari. So Svøríki er einasta norðurlendska landi, sum er í finaluni “Heja Sverige!!”.
Mín yndis sangur í ár er frá Lithuania. Tú kanst hoyra hann omanfyri. Deiliga popputur og fangandi! Júst sum ein góður Mpg sangur skal vera. Annars siga book maker’nir at Russland fer at vinna.. puhaa, hann dámdi mær slett ikki. Men nú fáa vit at síggja.
Vit hava bjóðað vinfólkum heim til okkum í kvøld, og byrjaðu at stákast við matin longu í gjárkvøldið. Maturin er jú mest umráðandi!!! Hvat skuldi eg gjørt uttan mat?
Nåhh men, hvørjum halda tit við í kvøld? Tað kann ikk passa at eg eri tann einasta, sum fylgi við Melodi Grand Prixnum?? Nei tað trúgvi eg ikki uppá. Fortel mær hvørjum tú heldur við, so lovi eg at eg eisini skal krossa fingrar fyri tínum yndis 🙂
M&K


text:
Løgmaður fyri tey útvaldu
Eftir at løgtingskvinna hevur átalað løgmann fyri hansara ætlan at seta Pro-Vita ráðstevnuna 27. apríl, hevur løgmaður kúvent og boðað frá, at hann hóast alt ikki kann seta ráðstevnuna. Orsøkin er, at tann eini fyrilestrahaldarin hevur víðgongd og harðrend sjónarmið, sum stríða grundleggjandi ímóti tí, løgmaður stendur fyri.
Vit hava skrivi-, talu- og hugsunarfrælsi í Føroyum. Øll sjónarmið, sum ikki eru revsiverd, hava sama rætt at verða hoyrd. Um umtalaði fyrilestrahaldari ber fram revsiverd sjónarmið, hevði hann neyvan fingið innbjóðing frá Pro-Vita. Men løgmaður velur og vrakar, hvønn hann er løgmaður fyri. Nøkur eru nóg góð, meðan onnur ikki eru verd eina løgmansvitjan. Hetta er ikki løgmanni verdugt. Ein løgmaður eigur altíð at kunna møta øllum føroyingum, bæði samhugaðum og teimum við mótstríðandi sjónarmiðum. Tað er fáur løgmaður, sum í røðum og brøvum hevur talað so heitt fyri samanhaldi, samhuga, samhaldsfesti og samstarvi sum sitandi løgmaður. Men váti vøtturin til tey, sum ynskja at verja tey mest verjuleysu, boðar hvørki frá samstarvi ella samanhaldi.
Ongin væntar ella krevur av løgmanni, at hann skal taka undir við teimum, hann røður fyri. Tað hevur neyvan heldur ligið í kortunum hjá felagsskapinum Pro-Vita. Men fyri tað er hann løgmaður hjá øllum føroyingum, eisini teimum í Pro-Vita. Og løgmaður kundi sjálvandi nýtt høvið til at víst á síni egnu sjónarmið undir setanini av ráðstevnuni. Vit hava enn talu-, skrivi- og hugsunarfrælsi í Føroyum. Tað merkir, at fólk við mótstríðandi sjónarmiðum hava sama rætt at taka til orðanna undir sama taki.
Løgmaður er raskur at møta upp, tá Løgtingið skal setast. Í Løgtinginum finnast eisini fólk, sum løgmaður er grundleggjandi ósamdur við. Og sum í eygum løgmans bæði eru harðrend og víðgongd. Men fyri tað bakkar løgmaður ikki út. Og somuleiðis er løgmaður sum heild raskur at møta upp, tá boð eru eftir honum, eitt nú til at halda flaggrøður og 1. maidagsrøður. Munnu ikki fleiri vera millum áhoyrararnar, sum hava bæði harðrend og víðgongd sjónarmið? So leingi sjónarmiðini verða sjónarmið og ikki verða umsett til harðrenda og víðgongda atferð, hava tey sama tilverurætt sum øll onnur sjónarmið.
Tað var eitt mistak, at løgmaður við nevndu grundgevingum ikki vildi seta ráðstevnuna. Harvið hevur hann sett nøkur fólk uttanfyri felagsskapin, sum hann er løgmaður fyri. Tað er álvarsligt. Tað vekir harmakenslur í fólki. Tað tænir ikki felagsskapinum, samansjóðingini og samstarvinum. Tað spjaðir og eggjar til øsing. Tí vit hava bara ein løgmann, og hann eigur at vera løgmaður fyri alt fólkið.
Bill Justinussen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Hvar taka føroyingar hægri útbúgving?
Eitt yvirlit frá Studna yvir, hvar føroyingar lesa.
Sambært tølunum hjá Studna vóru í minsta lagi 2528 føroyingar undir hægri lestri í skúlaárinum 2012/2013.
Tølini frá 2012/2013 vísa at 52,4% lesa í Danmark, 39% í Føroyum og 8,6% aðrastaðni í heiminum. Hesi tøl kunnu samanberast við tølini frá 2010/2011, har 48,7% lósu í Danmark, 41,4% í Føroyum og 9,9% í øðrum londum.
Sí yvirlit frá tíðarskeiðnum 2004/2005 til 2012/2013.
Foroyingar_a_haegri_utbugvingum.pdf
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Kunning um masterútbúgvingarnar á Søgu- og samfelagsdeildini
Fríggjadagin 7. apríl fara útbúgvingarleiðarar og studentar greiða frá um masterútbúgvingarnar á deildini
Umhugsar tú at taka eina masterútbúgving innan søgu- ella samfelagsliga økið, so fært tú alla ta kunning, tú hevur brúk fyri komandi fríggjadag
Fríggjadagin 7. apríl skipar Søgu- og samfelagsdeildin fyri almennari kunning um masterútbúgvingarnar á deildini.
Kunningartiltakið byrjar kl. 14.00, og skráin er hendan.
14.00 Bárður Larsen
- M.A. í lóg (umsóknarfreist 1. juli)
14.30 Gestur Hovgaard
- M.A. í Politikki og umsiting (umsóknarfreist 1. juli)
- MA í Søgu (umsóknarfreist 1. juli)
- M.A. í Sosialvísindum og samfelagsplanlegging (umsóknarfreist 1. juli)
15.00 Lau Blaxekjær
- M.A. í West Nordic Studies – Governance and Sustainable Management (GG.: umsóknarfreist 1. mai)
15.30 Studentaframløgur
- Lóg
- Søga; Samfelagsvísindi og samfelagsplanlegging; Politikkur og umsiting
- West Nordic Studies
Eftir framløgurnar verður høvi at koma á tal við undirvísingarleiðarar, lesandi og starvsfólk á deildini.
Tiltakið er almennt og verður eisini stroymt her.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Tað er gott at tað verður varpað ljós á sjálvhjálparbólkin"
“Tað er gott at tað verður varpað ljós á sjálvhjálparbólkin, tí tað er eitt so týdningarmikið arbeiði. Tað sær man ikki, fyrrenn man sum familja sjálvur kemur í eina slíka støðu. Børn kunnu jú føla seg heilt annarleiðis enn hini børnini, tí tey hava mist ein av sínum, men tað riggar ikki at tosa við hini um tað, tí tey skilja tað ikki.
Okkara børn hava virkuliga verið glað fyri at komi í BERAN, og har fingið sett orð og kenslur á sorgina, og fingið vegleiðing í, at tað, sum tey føla, er rætt.”
Foreldur


text:
Altjóða Skrivstovan stongd frá mikudegi
Frá mikudegi 3. oktober 2018 og vikuna út er Altjóða Skrivstovan stongd.
Til ber at skriva á teldupost ask@setur.fo og so verður svarað skjótast gjørligt. Opið verður aftur sum vanligt frá komandi mánadegi.
Holger Arnbjerg, leiðari
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sverri Egholm
07.04.2015 - 09:40
Mentan > Tónleikur > Tónleikakappingar
Stór móttøka var fyri Jógvani Joensen í Mentanarhúsinum í Fuglafirði leygardagin, tá X Factor luttakarin kom aftur til Føroya. Portalurin var til staðar og vit fingu orðið á Eyðun á Lakjuni, formanni í mentanarnevndini í Fuglafjarðar kommunu.
Hann sigur at tað lá í luftini at hava eina móttøku fyri Jógvani, tá hann kom heim.
- Nú vistu vit jú ikki hvussu tað fór at ganga, men sum tíðin gekk sóu vit at tað gekk væl og sjálvandi hevur tað ligið í kortunum, at vit skuldu taka væl ímóti honum, tá hann kom heimaftur, sigur Eyðun á Lakjuni.
Formaðurin í mentanarnevndini í Fuglafjarðar kommunu er eisini tónleikari og hann heldur at Jógvan er ein góður sangskrivari umframt góður sangari.
Jógvan er ein góður sangskrivari, tað haldi eg at hann hevur prógvað - serliga við hasum nýggja lagnum hjá honum.
- Man kann ongantíð spáa um hvussu tað fer at ganga, tí hyggur man eftir X Factor luttakarunum, so eru tey ikki komin serliga langt, sigur Eyðun á Lakjuni at enda og ynskir Jógvani og familjuni tillukku.
Les eisini: Yvirlit: So greitt vann Emilie á Jógvani í X Factor


text:
150 ár við donskum sjómanskirkjum
12. november 1867 var ein søguligur dagur hjá donskum sjómonnum. Tá varð fyrsta danska sjómanskirkjan uttanlands sett á stovn í Hull í Onglandi. Í hesum sambandi varð hátíðargudstænasta í Holmens Kirke í Keypmannahavn í gjár, har millum annað Margretha drotning luttók.
Hesi 150 árini eru sjómanskirkjur stovnaðar kring allan heimin. Tær hava gjøgnum tíðirnar havt stóran týdning fyri nógvar danskar - og føroyskar - sjómenn, tá teir sigldu úti.
- Tá vóru nýmótans samskiftismiðlar ikki til, so kirkjurnar og serliga presturin høvdu stóran týdning fyri sjómenninar, tí presturin kom umborð við brøvum og einum lurtandi oyra, sigur Anne Steffensen, formaður í Danske Rederier.
Sjómenninir vóru burturi í fleiri mánaðir í senn, og mótsatt í dag høvdu teir ikki møguleika at tosa við familju og vinir heima umvegis telefon ella alnótina. Prestarnir høvdu tí eina týdningarmikla sosiala uppgávu.
- Tá sjómenninir komu í fremmanda havn, var presturin ein persónur, ið kom og lurtaði. Teir hava sjálvandi eisini havt kristna boðskapin við sær, men fyri tað mesta lurtaði presturin eftir vanligu, menniskjansligu trupulleikunum hjá sjómonnunum, sigur Anne Steffensen.
Nógv broytt
Mangt er tó broytt síðani tá. Í dag eru sjómenninir úti í styttri tíð, teir eru ikki í havnum líka leingi sum fyrr, og teir hava nú møguleika at fáa samband við familju og vinir heima.
Í dag eru 53 danskar sjómans- og uttanlandskirkjur. Serliga í Evropa, men eisini í Miðeystri, Asia og Norður- og Suðuramerika.
Kelda: ritzau


text:
Ritstjóri til Nám
Vilt tú vera við til at gera undirvísingartilfar í Námi?
Nám sóknast eftir dugnaligum og ágrýtnum ritstjóra til setanar 1. november 2018 ella skjótast gjørligt. Talan er um fulltíðarstarv. Nám er stovnur undir Mentamálaráðnum. Nám gevur út undirvísingartilfar og veitir skúlaverkinum ymsar tænastur sum útlán av skúlatilfari, skeið, Snar, kt-skipan og námsfrøðiliga ráðgeving. Útgávutoymið, sum ritstjórin verður ein partur av, skrivar, týðir, tillagar og ritstjórnar undirvísingartilfar til føroyska skúlaverkið.
Talan er um fjølbroytt og áhugavert starv í Námi við møguleikum fyri fakligari og persónligari menning. Vit leita eftir einum ritstjóra til útgávur og at loysa aðrar viðkomandi uppgávur, í fyrstu syftu serliga innan náttúruvísindaligu lærugreinarnar og undirvísingarportalin Snar.
Arbeiðsøkið fevnir m.a. um:
- at ritstjórna, týða og tillaga tilfar til nýggjar útgávur og undirvísingarportalin Snar
- at samstarva við onnur starvsfólk innan sama fakøki
- at vera við í skeiðsvirkseminum í Námi
- at vera við til at gera námsfrøðiligar frágreiðingar, ið Nám stendur fyri
- at átaka sær aðrar uppgávur, ið hoyra til arbeiðsøkið hjá Námi
Vit leita eftir einum persóni, ið hevur:
- fólkaskúlalæraraútbúgving ella aðra hægri útbúgving (cand./master)
- arbeiðsroyndir frá undirvísing í fólkaskúla ella miðnámi ella aðrar viðkomandi arbeiðsroyndir
- góðan kunnleika um námsætlanir sum heild
- góðan kunnleika um náttúruvísindaligar lærugreinir
- góðan telduførleika
- góðan málførleika, serliga í føroyskum men eisini norðurlendskum og enskum
- góð samstarvsevni og førleika at arbeiða sjálvstøðugt
Setanarviðurskifti
Vit bjóða eitt sera spennandi og avbjóðandi starv við bundum uppgávum, ið skulu avgreiðast innan settar tíðar- og fakkarmar. Starvið verður sett sambært sáttmála millum Fíggjarmálaráðið og avvarðandi fakfelag.
Umsóknir og samband
Nærri fæst at vita um starvið við at venda sær til Eyðun Gaard, stjóra í Námi á tel. 555150 ella við telduposti á eydun@nam.fo. Umsókn saman við avriti av prógvum, CV og møguligum viðmælum skal vera okkum í hendi í seinasta lagi tann 21. oktober 2018 og skal sendast við telduposti til Eyðun Gaard, stjóra, á eydun@nam.fo.
Nám er stovnur undir Mentamálaráðnum, sum veitir tænastur og undirvísingarmiðlar til skúlaverkið. Høvuðsvirkisøkini eru at útvega fjølbroyttar undirvísingarmiðlar - prentað og talgilt tilfar, undirvísingarportalin Snar, námsfrøðiliga ráðgeving, skeiðsvirksemi, kt-skipan, útlán og skeið. Í Námi eru 26 starvsfólk. Próvstovan er knýtt at Námi, og har arbeiða 7 fólk.


text:
Vit vilja virka fyri:
At børnini í Sóljugarði verða stuðlað í at nýta hugflogið til at úttrykkja seg á ymiskan hátt, eitt nú í sangi, dansi, spæli og við ymiskum tilfari, t.d. máling, litblýantum, og gandadeiggi.
At børnini sjálv fáa møguleika at royna seg, og at tey hava atgongd til ymiskt tilfar.
At tað eru starvsfólk, sum leggja teimum lag á og vísa at tey eru glað fyri tað.
- Hetta vilja vit gera við at:
-
0-2 ár
Vit skapa umstøður, har barnið kann steðga á og savna seg um eitthvørt. Hava leikur í barnahædd. Geva javnan barninum møguleika fyri at arbeiða við modellerivoksi, gandadeiggi, eplamjøli, runu, sandi, klippa, mála o.s.fr. Arbeiða í smáum bólkum og taka støði í tí, sum hevur barnsins áhuga. Prýða stovurnar við við tí, sum børnini hava skapað.
3-4 ár
Vit hava tilfar frammi, sum eggjar barninum til at nýta hugflogið. Vit draga perlur uppá snór, tekna, klippa og líma, byggja lego. Vit spæla sjónleik. Barnið hevur møguleika til at klæða seg í ymisk klæðir. Tá vit mála, lærir barnið um litir og litsamansetingar. Vit hava sangløtu hvønn hósmorgun, har stovurnar skiftast um at skipa fyri. Fríggjamorgun dansa vit á ”Nullinum”. Í jólamánaðinum hava vit skapandi verkstøð, har børnini kunnu vitja tey ymisku verkstøðini á stovunum.
5-7 ár
Vit fara til ymisk listarlig tiltøk. Virða tað, ið børnini sjálv skapa við sínum egna hugflog. Tosa við børnini um tað, sum tey hava gjørt. Síðani prýða vit stovuna við tí, ella tey velja at leggja tað í sína egnu mappu.
Hvønn týdning hevur hetta fyri barnið:
Barnið fær nakrar sansaligar upplivingar, sum eisini menna fínrørslurnar. Barnið mennir síni skapandi evni, lærir at síggja møguleikar og at lata ymiskar kenslur og hugløg koma til sjóndar.Tá ið barnið upplivir verk sítt verða virðismett, styrkir tað sjálvvirði og sjálvsálitið hjá barninum.


text:
Føroya Skúlabókagrunnur hevur við hesum verki givið út fyrstu fullfíggjaðu føroysku floruna í litum. Føroysk flora er skrivað teimum mongu, sum hava áhuga fyri plantum, men er tó í fyrsta lagi ætlað sum undirvísingarmiðil í skúlunum. Á floruni eru plantuættirnar, plantuskipanin, navnareglur, plantubygnaður, útbreiðsla og tíðleiki. Tær 67 ættirnar í floruni eru viðgjørdar í teksti og við littekning av einstøku plantusløgunum. Harumframt er listi við latínskum plantunøvnum og merking teirra og ein umfatandi listi við frøðiheitum. Alt hetta skuldi gjørt nýtsluna av bókini lættari.
Við myndum og á løttum máli verður greitt frá grasi, einari av heimsins týdningarmestu plantum. Bókin hóskar v...
Á bókini verður sagt frá 13 av teimum vanligastu blómusløgunum í Føroyum. Blómurnar eru: brobber, undirløgugra...
Bókin viðger føroyskan gróður og plantuvøkstur. Fyrst verður stutt sagt frá um gróðurin, síðani verður plantug...
Bókin viðger vistfrøðina og lívfrøðina hjá soppum, eyðkenni, bólking og vakstrarstøð. Nógvir soppar eru sera v...
Jóhannes Jóhansen: Føroysk flora.
© Føroya Skúlabókagrunnur 2000.
Ritstjórn: Anna Maria Fosaa og Sigga Rasmussen.
Tekningar: Julie Poinsot, Bo Mossberg, Martin Joensen og
Astrid Andreasen.
Kápuuppseting: Ingi Joensen.
Káputekning: Astrid Andreasen.
Satsur: Hestprent og Repro-Z.
Repro: Repro-Z.
Prentumsiting: Repro-Z.
Útgáva: Føroya Skúlabókagrunnur,
Tórshavn 2000.


text:
Kanning av livikorunum hjá fólkapensionistum
Fróðskaparsetrið (Søgu- og samfelagsdeildin) er farið undir at gera kanning av livikorunum hjá fólkapensionistum. Landsstýriskvinnan í almannamálum hevur í samstarvi við Landsfelag Pensjonista tikið stig til kanningina.
Í okkara samfelag er tað ein almenn ábyrgd at taka um endan, tá ið fólk eru soleiðis fyri, at tey hava ilt við at fáa gerandisdagin at hanga saman. Myndugleikar og stovnar, sum skulu umsita hesa ábyrgd, hava tørv á at hava góða vitan at byggja á, tá ið ætlanir skulu leggjast t.d. um hvussu eldrapolitikkur okkara skal vera. Men ofta mugu teir sannkenna, at vitanin er ófullfíggjað, og at tey tøl og aðrar upplýsingar, sum finnast, eru so spjaddir.
Við hesi kanning verður dentur lagdur á at fáa svar uppá, hvussu fólkapensionistar sjálvir meta um sína støðu. Hava tey eitt trygt og gott lív. Hvussu klára tey seg fíggjarliga. Hvat eru tey nøgd við, hvat kundu tey hugsað sær annarleiðis, eitt nú bústaðar- og ferðsluviðurskifti. Fáa tey neyðuga hjálp, um tørvur er á tí? Hava tey upplivað, at livifóturin versnaði, tá ið tey fóru av arbeiðsmarknaðinum, og um ja, hvat hava tey tá valt at spara uppá.
Kanningin verður gjørd á tann hátt, at úti við 700 spurnabløð eru send út til fólk frá 67 ár og eldri. Fólkini eru tilvildarliga útvald millum teir umleið 6000 fólkapensionistarnar, sum eru í landinum.
Spurningarnir kunnu flokkast í fýra bólkar: teir fysisku karmarnir (t.e. bústaður og mobilitetur); fíggjarstøða (inntøkur og útreiðslur); sosiala lívið (frítíð, felagslív, netverk) og heilsustøða.
Svar uppá spurningarnar verða innsavnað við, at vit ringja fólkini upp og seta somu spurningar sum í spurnablaðnum. Royndir higartil vísa, at fólk taka væl undir við kanningini. Vit hava tí góðar vónir um at fáa eina rættiliga greiða mynd av, hvussu tað er at vera fólkapensionistur í Føroyum.
Úrslitini verða eftir ætlan almannakunngjørd seinni í ár. Tað er sjálvsagt, at eingi nøvn verða nevnd á teimum, sum hava verið so beinasom at svara, tá ið vit hava vent okkum til teirra.
Mynd: sxc.hu
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Breiður meiriluti fyri víðkan av sjómansskatti
Ein breiður meiriluti umfatandi stjórnina, Danska Fólkaflokkin og Radikala Vinstra samdist fyri jól um at víðka danska sjómansskattin til eisini at fevna um frálandsskip. Nú taka eisini Sosialdemokratarnir undir við hesum.
Dansk Metal, Danske Rederier og Rederiforeningen af 2010 mæltu í einum felags brævi í februar vinnumálaráðharranum Brian Mikkelsen til at broyta DIS-lógina til eisini at fevna um frálandsskip. Hetta fer at hava við sær, at starvsfólkini verða umfatað av donsku lønarsáttmálunum, tá tey arbeiða á skipum, ið verða umfatað av komandi víðkanini av danska sjómansskattinum í tann mun, at sjófólkini útinna uppgávur á donsku skipunum í donskum sjógvi.
Uppskotið hjá stjórnini fekk fyrstuviðgerð í Fólkatinginum í gjár, og líkt er til, at hinir stóru flokkarnir í Fólkatinginum taka undir við tí, upplýsir Danske Rederier. Hetta er bæði galdandi fyri Danska Fólkaflokkin og Sosialdemokratarnar.
Flokkarnir vísa á, at broytingin ikki bert tryggjar arbeiðspláss, men at víðkanin av DIS-skipanini eisini hevur eina góða landafrøðiliga javnvág millum land og bý, sum hevur stóran týdning fyri flokkarnar. Harumframt leggur Radikali Vinstri dent á, at tað er umráðandi at framtíðartryggja donsku styrkisstøðuna á havvindøkinum.
Bæði Dansk Metal og Danske Rederier fegnast um breiðu undirtøkuna.
”Danmark er sum heild ein kappingarfør sjóvinnutjóð við góðum rammukorum. Men júst á frálandsøkinum hava kappingarneytar okkara í Norðsjónum í fleiri ár verið frammanfyri okkum. Nú er líkt til, at vit við breiðari politiskari undirtøku fáa javnstillað frálandsskipini við restina av handilsflotanum og útlendsku kappingarneytarnar, og tað eru vit í vinnuni sera fegin um,” sigur Jacob K. Clasen, stjóri í Danske Rederier.
Kelda: Danske Rederier


text:
Á Hotel Hafnia eru vit altíð til reiðar at hjálpa gestum, og móttøkan er opin alt døgnið. Okkara úttbúnu kokkar borðreiða við fjølbroyttum og góðum mati. Vit skipa fyri veitslum og døgurðum í okkara hugnaligu veitsluhølum. Kafe Kaspar bjóðar gott kaffi, drekkivørur og lættar rættir í einum nýmótans umhvørvi. Til ber at bíleggja mat útvið bæði úr Restaurant Hafnia og Kafe Kaspar.
Á Hotel Hafnia hava vit útbúgvið starvsfólk á øllum deildum. Samstundis útbúgva vit eisini fólk til tænarar, kokkar og móttøkufólk. Hetta gera vit fyri at menna tað fakliga støðið.


text:
Viðgerðar eindin er ein móttøkudeild við tilboðum um innlegging.
Eindin tekur ímóti sjúklingum, ið eru 18 ár og eldri. Um børn/ung hava tørv á innlegging, samstarvar eindin við Barna- og Ungdómspsykiatriina (B&U).
Psykiatriska viðgerareindin er skipað í tvær eindir, og hesar eru:
Intensiv eind
Intensiva eindin er ein skermað eind við 4-7 plássum.
Tá sjúklingar verða innlagdir á intensivu eind, verður tað av trygdarávum kannað, um teir hava lutir við sær, ið kunnu verða til vanda fyri ein sjálvan og/ella onnur. Starvsfólkið hevur hesar lutir í varðveitslu. Sum sjúklingur verður tú knýttur at einum toymi.
Viðgerareindin
Á viðgerðareindini starvast fleiri yrkisbólkar: sjúkrarøktarfrøðingar og heilsurøktarar.
Aðrir yrkisbólkar eru somuleiðis knýttir at eindini. Hesir eru: læknar, psykologar, fysioterapeutar, ergoterapeutar, musikterapeutur, umboð fyri avvarðandi og reingeringsfólk.
Virðislutir/peningur
Frárátt verður sjúklinginum at hava við sær størri peningaupphæddir ella virðislutir við innleggjan. Eindin tekur ikki ábyrgd av møguligum missi ella skaða.
Trygd
Av trygdarávum eru ávís viðurskifti galdandi fyri sjúklingar á eindini. Tú verður biðin um at lata egnan heilivág til starvsfólkið. Tað er ikki loyvi at hava hvassar ella spískar lutir við inn á eindina.
Handil og umbýti millum sjúklingar
Undir innleggjan er ikki loyvi at selja ella býta um sínámillum.
Tagnarskylda
Øll starvsfólk hava tagnarskyldu.
Við innleggjan verður tú biðin um at fylla út ”Váttan um samtykki”, har tú hevur møguleika til at játta samskifti við avvarðandi og aðrar viðkomandi stovnar. Í ávísum førum ynskir sjúklingurin ikki, at avvarðandi og stovnar verða kunnað um støðuna. Starvsfólki stuðlar sjúklinginum til samstarv við avvarðandi.
Fartelefon og fartelda
Tú hevur møguleika at brúka tína egnu fartelefon og farteldu á eindini. Yvirlæknin kann tó í serligum førum verða noyddur at avmarka atgongdina til telefon og teldu hjá onkrum sjúklingi, um mett verður, at viðkomandi harvið er betri vardur. Internetsamband er á eindini.
Myndatøka
Myndatøka á eindini er undir ongum umstøðum loyvd.
Royking og opin eldur
Eindin er roykfrítt umráðið, tó er roykirúm á Intensivu eindini.
Av trygdarávum verður opin eldur, kertuljós, bikarljós ella líknandi ikki nýtt á eindini.
Rúsevni
Tað er hvørki loyvt at hava rúsdrekka ella rúsevni við sær inn á eindirnar ella verða ávirkaður av hesum.
Starvsfólkið og tú
Starvsfólkini vilja fegin hjálpa tær at fáa tað betri, og vit ynskja at samstarva við teg um tína viðgerð:
Tú veitst best, hvussu tú hevur tað, og hvussu tað, sum tú upplivir, ávirkar títt lív.
Starvsfólkini hava fakligan kunnleika um, hvussu gongdin í psykiatriskum sjúkum vanliga er, og hvussu hesar kunnu viðgerast.
Í samstarvi við teg leggja vit tína viðgerð til rættis.
Tað hevur stóran týdning fyri gongdina, at tú ert virkin í samstarvinum og harvið sjálv/ur við til at taka ábyrgd fyri, at tú fært tað betri og kemur víðari í lívinum.
Vit leggja dent á, at tú verður kunnað/ur um tína viðgerð, og tú ert altíð vælkomin at seta spurningar.
Sum ein liður í viðgerðini verður tú vegleidd/ur um, hvat tú sjálv/ur kanst gera fyri at minka um trupulleikar og árin, ið tú hevur fingið av sjúkuni, við atliti til at fyribyrgja at tú versnar.
Nógvir sjúklingar, sum koma í psykiatriska viðgerð, gerast frískir. Onnur fáa hjálp til at menna førleikar, so tey betur kunnu handfara sjúkuna - og hava eitt gott lív við sjúkuni.
Hvussu skal sjúkan viðgerast?
Fyri at finna útav, hvussu tú best kann viðgerast fyri sína sjúku, skal ein neyv kanning (útgreining) gerast av teimum eyðkennum og trupulleikum, sum tú hevur. Allir fakbólkar geva sítt til, at tann einstaki verður kannaður fyri sína sjúku.
Psykiatrisk viðgerð
Undir innleggjanini ynskja vit at geva dygdargóða røkt og viðgerð. Málið er, at diagnosa verður ásett og at viðgerðin verður málrættað. Málið er eisini at styrkja tínar møguleikar at skilja tína sjúku og at handfara støðuna.
Gerandisdagurin á deildini
Veking kl. 08.00
Morgunmatur kl. 08.00- 09.00
Morgunfundur kl. 08.40
Felags gongutúrur kl. 11.00
Døgurði kl. 11.30
Drekka kl. 14.00
Nátturði kl. 17.30
Kaffi kl. 19.30
Friður á deildini kl. 23.00
At fara av eindini
Við atliti til viðgerðina ynskja vit at tú ert til staðar á eindini við innleggjan. Um ynskt verður at fara av eindini, verður hetta avtalað við starvsfólkið. Tú verður biðin um at boða frá , tá tú kemur og fert.
Úthurðin verður stongd kl. 22.00
Avvarðandi
Avvarðandi eru vælkomin at ringja á eindina, telefonnummar 304500 og biðja um P40. Ein faldari til avvarðandi er til taks á eindini.
Avvarðandi umboð
Maria Andreassen Hentze, sjúkrarøktarfrøðingur
Tlf 304500 lokal 4422
Fartelegon: 234561
Teldupostur:lsmarhe@ls.fo
Kamar
Kamarið skal haldast ruddiligt og skiftast skal á seingini eftir tørvi. Um tørvur er á tí, kunnu starvsfólk hjálpa við hesum.
Umráðandi er at virða privatlívið, og tí er ikki loyvi at fara inn á kamarið hjá hvørjum øðrum.
Klæðir
Møguleiki er at vaska klæðir á eindini. Sjúklingar hava sjálvir ábyrgd av hesum, men um tørvur er á tí, kunnu starvsfólk hjálpa við hesum. Týdningarmikið er, at tú hevur klæðir við til uttandura gongutúrar og klæðir til innandura rørslu.
Køkur
Á deildini eru tveir køkar. Annar køkurin verður brúktur til at goyma matin frá stórkøkinum og til at gera klárt til máltíðir.
Heilsufrøðiliga Starvsstovan tilskilar, at einans starvsfólk hava atgongd til hendan køkin.
Hin køkurin er ætlaður til sjúklingar og kann verða nýttur eftir avtalu við starvsfólk.
Vaktarskifti
Vaktarskifti hjá starvsfólkunum er kl. 7.00 -7.30, kl. 15.00-15.30 og kl.23.00-23.30.
Fokus
Starvsfólkini hava fakligan fund, ið nevnist ”Fokus” kl.12.30-13.15 og 18.30-19.00.
Morgunfundur
Morgunfundur er yrkadagar kl. 8.40—9.00 á almennu eindini og 10.15-10.30 á Intensivu eindini. Øll luttaka á fundinum.
Í vikuskiftinum eru morgunfundur kl. 10.00.
Fysiskur aktivitetur
Hvønn dag kl. 11.00 er gongutúrur, har møguleiki er at velja millum at ganga ein styttri ella longri tein. Venjingarhøli við venjingartólum er tøkt, sum sjúklingurin kann nýta eftir avtalu við starvsfólkið. Tríggjar morgnar um vikuna er fimleikur í samband við morgunfundin á eindini.
Konferansa
Hetta er ein fundur, har fleiri fakbólkar eru hjástaddir, og endamálið við fundinum er at skapa eina dygdargóða røkt og viðgerð fyri tann einstaka.
Viðtala við andaligan leiðara
Um tú hevur tørv á at tosa við prest ella samkomuleiðara, kunnu starvsfólkini hjálpa við hesum.
Fysiskir karmar
Á eindini eru einastovur, tó kann verða neyðugt at deila stovu, um plásstrot er. Baði-/vesihentleikar eru felags. Eisini hevur eindin uppihaldsrúm við sjónvarpi, vaskirúm, matstovu og tvær vitjunarstovur. Uttanduraøkið er eisini til sjúklingar at gagnnýta. Um summarið verður urtagarðurin nýttur til millum annað uttanduraspøl, at grilla og hugna.
Vitjan
Vitjandi eru vælkomin frá kl. 15.00 -17.00 og kl. 19.00 - 21.00.
Vitjandi verða vinarliga biðin um at venda sær til eitt av starvsfólkunum, tá ið tey koma á eindina. Starvsfólkið vísir vitjandi til eitt vitjunarrúm. Um vitjunarrúmini eru upptikin kann eftir avtalu við starvsfólk verða vitjað inni á kamarinum hjá sjúklinginum.
Er ynski um aðra vitjunartíð, kunnu avvarðandi seta seg í samband við eindina. Um yngri børn hjá innløgdum koma at vitja, er møguleiki fyri at nýta ávíst rúm í Ergoterapiini, har ymsar leikur eru til børn.
Tak niður faldara um deildina her. Tak niður faldara við kunning til avvarðandi her.


text:
Norðlýsið tippar - Tobbi & Eirikur
Tað gongur sum rótasúpan, at orsøkin til, at partafeløgini P/F Norðoyatunnilin og P/F Vágatunnilin verða flutt til Runavíkar skal vera tann, at borgarstjórin í Runavíkar Kommunu seinastu árini, Tórbjørn Jacobsen, ætlar sær at stilla upp til fólkatingsvalið, løgtingsvalið, ella bæði valini.
Í einum stuttum eykasetningi nevndi løgmaður í ólavsøkurøðuni, at undirsjóvartunnilspartafeløgini skulu flytast úr Tórshavn og til Runavíkar. Hetta kom dátt við hjá fleiri, og Ingolf S. Olsen og Heðin Mortensen hava báðir verið frammi í fjølmiðlunum og sagt, at teir ikki skilja avgerðina. Eftir øllum at døma er avgerðin tikin knappliga, tí hon er ikki vend í samgonguni fyrst.
Ætlanin er ikki gjøgnumskygd, og at síggja til verða partafeløgini eins malplaserað í Runavík, sum tey alla tíðina hava verið í Havn. Tað hevur tí elvt til nógvar gitingar. Ein er, at ætlanin er at leggja øll tunnilsfeløgini saman í eitt, soleiðis at Norðoya- og Vágatunlarnir, sum báðir geva yvirskot, skulu verða við til at rinda fyri nýggju undirsjóvartunlarnar.
Ein onnur giting er, at flytingin var prísurin fyri at fáa Tórbjørn Jacobsen at stilla upp fyri ein av samgonguflokkunum til komandi løgtingsval. Tað er onki at taka seg aftur í, at hvørki Tjóðveldi ella Javnaðarflokkurin eru populérastu flokkarnir í Eysturoynni, har nógv fiskivinnurelaterað virksemi er. Hvørgin flokkurin fekk heldur nakað umboð valt í oynni. Tjóðveldi fekk onki umboð norðanfyri Havnina (tvey varafólk eru tó inni nú), og Javnaðarflokkurin fekk bert eittans umboð norðanfyri Havnina, Eyðgunn Samuelsen, valt (tvey varafólk norðanífrá eru tó somuleiðis inni nú).
Hetta er ikki einans vegna fiskivinnupolitikkin, men eisini av tí, at ongir stórir profilar stillaðu upp fyri núverandi samgonguna í Eysturoynni. Tórbjørn Jacobsen stillaði ikki upp til seinasta val, og javnaðarmaðurin Andreas Petersen úr Gøtu er farin frá fyri aldur.
Tað er ikki tí, at tað skortar uppá møgulig valevni fyri Tjóðveldi. Flestu borgarstjórar í Eysturoynni eru tjóðveldismenn. Borgarstjórin á Eiði, tann í Fuglafirði, tann í Eysturkommunu og so borgarstjórin í Runavík eru tjóðveldismenn, men av hesum er tað bert í Eysturkommunu, at borgarstjórin er valdur inn fyri Tjóðveldi. Í hinum trimum kommununum eru ikki partapolitiskir listar.
Tórbjørn Jacobsen er 62 ár og hevur sitið á Løgtingi fleiri reisur áður. Fyrst sum varamaður fyri Signar á Brúnni 1998-2000, so sum beinleiðis valdur á valunum í 2002, 2004, og 2008. hann hevur verið landsstýrismaður í mentamálum og í fiskivinnumálum, eins og hann hevur umboðað Tjóðveldisflokkin á Fólkatingi sum varamaður 2001-2004.
Livst, so spyrst. Um Tórbjørn Jacobsen stillar upp, er hugsandi, at hann kann vinna nakrar atkvøður innaftur, sum Tjóðveldi (tí tað verður helst fyri Tjóðveldi, at hann stillar upp) annars hevur mist í Eysturoynni.
Hvussu við Norðoyggjum?
Tá hann, fyri bert nøkrum døgum síðani, traðkaði uppá steinin til fólkafundin á Doktaragrund á Ólavsøku og helt frælsisrøðuna “Frælsi! Frælsi! Frælsi!”, fóru søgur at ganga um, at Eirikur í Jákupsstovu av Eiði, ið er giftur til Klaksvíkar, hevur í kvittanum at traðka inn á politiska pallin. Røðan hevði ein greiðan politiskan boðskap um, at hóast tjóðveldisfólk hava frælsi í hjartanum, so sæst tað í løtuni ikki so væl aftur í ítøkiliga politikkinum.
Eru hesar søgur sannar, hevur ungi eiðismaðurin tikið eina stóra avbjóðing á seg, tí til seinasta kommunuval misti Tjóðveldi 2 av 3 býráðslimum í Klaksvíkar Kommunu. Hinvegin eru Føroyar nú eitt valdømi, so har er ongin forðing fyri fólki aðrastaðni í landinum at greiða atkvøðu fyri honum, sum tað hevði verið til eitt kommunuval.
Eiði er gomul tjóðveldisbygd, og í 20. øld var tað serliga Petur Reinert (1923-1991), sum umboðaði bæði Eiði og Tjóðveldisflokkin. Petur Reinert var landsstýrismaður 1975-1979, løgtingsmaður 1980-1984 og varamaður á tingi 1989-1990. Hann var leingi limur í floksleiðsluni í Tjóðveldisflokkinum.


text:
Vagnur Dam í RibarhúsiHósdagin 6. juli 2017 letur Vagnur Dam upp spennandi framsýning.
Við á framsýningini verða nógv ymisk verk, td. linoleumsprent, vatnlitsmyndir, tekningar av ymsum slag, mest í A3 og A4 stødd, og nakrir málningar –
Ein góð blanding av øllum.
Myndaevnini eru mest føroysk, men eisini abstrakt mynstur o.a. er við.
Vagnur hevur altíð tekna og mála og er nú komin inn á kunstakademiið í Oslo.
Framsýningin hongur uppi í Ribarhúsi til 18.juli og er opin tá Piddasahandil er opin.
Fernisering verður 6.juli kl. 20:00 - við kaffi og te og onkrum søtum.
Øll eru hjartaliga vælkomin.


text:
Leygardagin verður sjeynda og næstaseinasta umfar í TF Vetrarkappingini runnið í Suðuroy. Tað er rørslufelagið Hvistan í Suðuroynni, sum bjóðar í ár vælkomin til VK-7, ið verður avgreitt við ítróttarøkið við Stórá í Trongisvági. Smyril er á Tvøroyri umleið kl 09.00 og renningin byrjar umleið 10.15.
Teinurin er umleið 9 km til longdar. Børnini renna umleið 3,3 km. Rutan hjá teimum vaksnu sær soleiðis út. Runnið verður eftir áargøtuni (bleytt undirlag) niðan í viðarlundina, víðari framvið ánni niðan til Sterling. Tá komið er niðan móti vegnum við brúnna, verður snarað til vinstru. Runnið verður síðan á asfalt, tvs. eftir vegnum Við Rangá omaneftir til høvuðsvegin og á mál frammanfyri vøllin við Stórá. Teinurin er áleið 4,5 km og verður runnin tvær ferðir, ella íalt umleið 9 km.
Rutan sæst her: https://www.endomondo.com/routes/478611875
Gentur og dreingir renna 3,3 km. Byrjað verður saman við teimum vaksnu. Runnið verður niðan eftir áargøtuni og víðari niðan í plantaguna. Komin úr plantaguni verður runnið eftir gøtuni og niðan eftir brekkuni, ið gongur niðan á vegin Við Rangá, beint uppi yvir plantaguni. Komin niðaná verður snarað til vinstru og runnið verður oman móti høvuðsvegnum aftur og yvir á mál frammanfyri vøllin í Stórá.
Rutan sæst her: https://www.endomondo.com/routes/478627328
Tilmelding fer fram her á heimasíðuni ella í seinasta lagi 30 min. áðrenn byrjan, tvs. kl. 9.45. Øll eru vælkomin at luttaka og vónar Hvistan at sígga nógvar rennarar við Stórá leygarmorgunin.
Aftaná rennitiltakið bjóðar Hvistan til alment Grannakaffi tiltak, har luttakandi á VK-7 sjálvandi eisini eru vælkomin og soleiðis kunnu hjálpa við at stuðla einari góðar søk.
Skráin fyri Grannakaffi er hendan:
1) Grannakaffi byrjar kl 11.00 við gongutúri niðan til Viðarlundina
2) 12.00 Tónleikainnslag við Eyðun Ásason og Eyðun Nolsø
3) 13.00 Fyrilestur: Topprennari og raktur av krabba – Guttorm Sørensen
4) 14.00 Tónleikainnslag: Tróndur Enni og Lív Næs


text:
Undan 4. umfari í Effodeildini: HB – B36 So verður brak aftur í Gundadali. 2. Páskadag kl. 15.00 bresta grannarnir í Gundadali saman. Nú skal fyrsta stikkið í slagnum um Havnina avgerast. Eftir fjórðngsfinalurnar í Løgmanssteypinum er greitt, at
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Áki Johansen og Pól F. Joensen hava úttikið U17-landsliðið við dreingjum, ið skal til EM-endaspælið í Kroatia. Fyrsti dystur verður spældur 3. mai. Leygardagin setir føroyska U17-landsliðið við dreingjum kós ímóti Zagreb í Kroatia. Á skránni er EM-endaspælið 2017.
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Orð: Hans Andrias Djurhuus
Lag: Peter Alberg
1. Tín rødd er eins og kvøldarlotið,
ið millum høgu tindar fer,
títt bros er eins og summarsólin,
ið sæla signing heimi ber.
Tá kvøldfrið hugi mín nú kennir,
um tú vilt heilan unna meg;
og tá tú brosti, spruttu allar
tær blómur, sál mín yndaði.
2. Tín ást er eins og kelduvaðið,
sum fjallafossin nøra man,
sum áin, tá hon veg sær brýtur
til havsins favn og mynnir hann.
Tí tað, tú vilt, man vera eina
at geva alla tína sál
til mín, so megi mín kann nørast,
vit bæði finna fram á mál.


text:
Orð: Charlotta W. Wester-Ericsson
Týtt: Jákup Olsen
1. Ein lítil stund, og stríðið er at enda,
ein lítil stund, og stormur tagnar brátt!
Um eina lítla stund mín sál skal lenda,
har ei er ódn og vetur, kuldi, nátt.
:,: Ein lítil stund, og friðurin skal flóta,
har syndabylgjur aldri meiri bróta :,: .
2. Ja, eina stund mítt hjarta enn má bløða,
sum mangan tað í sorgum hevur bløtt;
men trúgvin kann, ið hvat meg so skal møða,
tó síggja dagin, hann, sum kemur skjótt;
:,: nú svinnur náttin, brátt í eystri dagnar,
og Jesus kemur – stormur, grátur tagnar. :,:
3. Ein stund, og troytti ferðamaður rennur
til hvíldarstaðin – inn í Harrans favn!
Í læ av honum ongan storm hann kennir,
men hvíld og gleði í tí tryggu havn.
:,: Ein lítil stund, og allir skuggar flýggja,
og lívsins klára dag mín sál skal síggja. :,:
4. Og tá – hvat er alt stríð á jørð, øll møði!
Við trónuna eg gloymi alla sorg;
skal her mítt hjarta kenna onga frøi,
tað umskift verður har í ljósins borg,
:,: har Harrin sjálvur skal sum sólin skína,
og eingin grátur er, og eingin pína. :,:


text:
Í 1989 tó eg ta avgerð at innspæla eina fløgu undir heitinum Millum Frændur. Mína fyrstu soloútgávu.
Leikluturin sum heimagangandi pápi í danska høvuðsstaðnum hevði givið mær íblástur og stundir at skriva fleiri sangir, og nú vildi eg tónlistarliga royna at standa á egnum beinum.
Farið var til Peter Brander í Media Sound Production á Islands Brygge í Keypmannahavn við tilfarinum.
Okkara nýggja vinapar, Joanna Johansen og Sunleif Rasmussen hevði víst ætlanini stóran ans, og teirra partur, hvat útsetingum, klaverspæli og sangi viðvíkti kom ikki at liggja eftir. Brøðurin og gomlu kenningarnir úr Frændum, Rani og Eyðun Nolsøe spældu við gittarspæli, sangi og studioroyndum eisini týðandi leiklutir í upptøkuhølunum. Thomas Ulvedal spældi kontrabass og Lars Gerrild trummur. Og eisini setti Niels Martinussen dám á útgávuna við síni harmoniku og Holger Laumann á saxofon.
Best umtóktu sangirnir á Millum Frændur mundu vera Heimstaðið, Rósa og Karin. Men eisini vísan um troyttu og illa løntu arbeiðskvinnuna, var nógv at hoyra um alt Føroya land nógvu árini eftir útgávuna .


text:
Í aller fagrasta veðrið kom Gadus siglandi spakuliga inneftir vágni kl. 06.00 í morgun og legði at á vestaru bryggju.
Á sjálvum pápadegnum komu teir aftur og tað var gott tíðspunkt at koma aftur, har nógv børn vera glað at síggja pápa sín aftur.
Gadus hevur roynt í russiskum sjógvi og hava teir fult skip.
Teir fóru túr tann 19. mars og byrjaði at sigla heim tann 30. mai og í morgun eru teir so heima aftur.
Skiparin hendan túrin var Ólavur Biskopstø.
Vit ynskja skipara og manning vælkomin heim.
SáH


text:
Í dag vórðu 21 prógv handaði til nýútbúnar námsfrøðingar frá Fróðskaparsetri Føroya í almenna tiltakinum í Norðurlandahúsinum Útvið 100 næmingar úr 5 ymsum fakdeildum hjá Fróðskaparsetrinum fingu í dag handað prógv. Millum annað næmingar á Námsvísindaligu deildini. Rektari, Sigurð Í Jákupsstovu, bjóðaði vælkomin, og so vóru røður og tónleikur á skránni. Rebekka Manuela Behrens førdi … Continue reading 21 nýútbúnir námsfrøðingar
Harðskapur og námsfrøði
Harðskapur á námsfrøðiliga økinum eigur ikki verða góðtikin í tann mun tað verður í dag NFFS – norðurlendski felagskapurin fyri sosialpedagogar - hevði stýrisfund í Nuuk í Grønlandi 5. og 6. juni. Pedagogfelagið var umboðað við Jógvan Philbrow á fundinum. Eitt av høvuðsevnunum var hóttanir og harðskapur í arbeiðslívinum hjá námsfrøðingum. Trupulleikan við harðskapi og … Continue reading Harðskapur og námsfrøði
Hvørjum gagnar staðseting av útbúgving
Vit í Føroya Pedagogfelag fegnast stórliga um, at útbúgving til hjálparfólk á námsfrøðiliga økinum eftir ætlan longu verður klár í januar 2019. Útbúgvingin kann geva hjálparfólkum ein góðan møguleika at ogna sær fakliga vitan og kanska betra sínar fakligu førleikar. Gevur útbúgvingin sum námsfrøðiligur atstøðingur eisini atgongd til námsfrøðiligu útbúgvingina á Fróðskaparsetrinum, sum Pedagogfelagið hevur … Continue reading Hvørjum gagnar staðseting av útbúgving


text:
Íslendingar skipa nú í vikuskiftinum fyri opnu Norðurlendsku Meistarastevnuni í para-svimjing, har eisini Krista Mørkøre luttekur. Stevnan er í Ásvallalaug í Hafnarfirði, 25. og 26. november 2017.
Sí Íþróttasamband fatlaðra og Facebook. Startlistin sæst her á SwimRankings, har vit kunnu lesa at Krista er styrkismett sum skjótast í 100 frí, næstskjótast í 400 frí, 100 bringu og 50 firvald, triðskjótast í 50 bringu, og fjórskjótast í 50 frí.
Skráin sæst her á ifsport.is, og live úrslit verða at síggja her á Swimrankings


text:
Havnar Svimjifelag skipar fyri kappsvimjing á sjónum á ólavsøku. Svomið verður fram við Molanum beint eftir kappróðurin tann 28. juli, tá ið tíggjumannaførini eru komin á mál – væntandi um fimmtíðina.
Teinurin, ið svomin verður er 420 metrar – frá endanum á Molanum, har ein startbrúgv verður løgd út, og inn í krókin við Havnarskrivstovuna, har málið verður.
Við hesum tiltaki tekur Havnar Svimjifelag uppaftur gamla siðvenju. Fyrstu ferð fyriskipað kappsvimjing var á sjónum á ólavsøku var í 1912. Fram til 1934, tá ið fyrsti hylurin í Gundadali stóð liðugur, varð av og á svomið kapp á sjónum á ólavsøku. Tá ið hesin fyrsti hylurin varð niðurlagdur í 1949 og fram til 1961, tá ið nýggi hylurin í Gundadali stóð liðugur, hevði Havnin ongan hyl. Í 1951 varð tí aftur farið á sjógv at svimja kapp. Seinastu ferð fyriskipað kappsvimjing var á sjónum á ólavsøku var á Vestaru Vág í 1954.
Hóast gamla heitið “kappsvimjing á ólavsøku” verður endurnýtt, so verður dentur lagdur á, at hetta er eitt tiltak fyri øll, ið duga og elska at svimja – um tað er fyri at kappast ella ei. Høvuðsendamálið er at luttaka, at røkka málinum og fáa eitt gott upplivilsi á sjónum.
Tilmelding til kappsvimjingina á ólavsøku fer fram við at flyta kr. 100,- á kontu hjá Havnar Svimjifelag í EIK: 9181-1851103 í seinasta lagi 25. juli. Viðmerk “ólavsøka + navn”. Sendið okkum samstundis ein teldupost á olavsoka [kurla] hs.fo, so vit kunnu røkka tykkum við nærri kunning um tiltakið.
Lesið her á hs.fo


text:
Ensk mállæra viðger allar grundleggjandi mállærureglur og bendingar og vísir við dømum á munir og líkleikar millum enskt og føroyskt. Evnini í mállæruni eru viðgjørd soleiðis, at bókin lýkur krøvini til fráfaringarroynd fólkaskúlans. Bókin er greidliga skipað og løtt at leita í, og sostatt er hon væl hóskandi hjá teimum, ið fara at læra enskt.
Arbeiðsbók og svarlisti eru gjørd til mállærubókina.
The Entrance er ætlað sum byrjanarbók í enskum í studentaskúla og HF. Bókin hevur stuttar yrkistekstir um áhug...
Hetta er ein arbeiðsbók til bókina Ensk mállæra. Tað eru tær báðar Ása Hátún og Una Poulsen, lærarar, sum hava...
Hetta er svarlisti til arbeiðsbókina til enska mállæru. Arbeiðsbókin fylgir mállærunum Ensk mállæra og Lær teg...


text:
Orð: James Montgomery
Lag 1: John Bacchus Dykes
Lag 2: Hugh Wilson
Týtt: Victor Danielsen
1. Sum tú mær, Jesus, sjálvur beyð,
í djúpum eyðmýki
eg hetta, Harri, gera vil,
eg her vil minnast teg!
2. Títt likam, brotið í mín stað,
er føði fyri meg,
títt blóð til mína frelsu rann –
tí vil eg minnast teg.
3. Kann eg væl gloyma Golgata
og hitt Getsemane,
tín angist og tín sveitta har!
Nei, eg vil minnast teg!
4. Tá andi mín sær krossin, har
tú doyði fyri meg,
Guds Lamb, har tú eitt offur var,
tá má eg minnast teg!
5. Teg minnast og ta beisku kvøl,
tú bart har fyri meg,
ja, meðan enn mítt hjarta slær,
eg minnist, Jesus teg!
6. Og tá ið tú nú kemur skjótt
til tín at taka meg,
í allar ævir, áh, Guds Lamb,
mín sál skal skoða teg!


text:
Føroyskt fyri útlendingar
Fróðskaparsetur Føroya fer aftur til heystar at bjóða út skeið í føroyskum fyri útlendingar.
Talan er um tvey skeið á BA-stigi:
- Faroese for foreigners I, har fortreytin er, at tey lesandi skulu hava miðnámsskúlaprógv ella tað, sum svara til eitt slíkt.
- Faroese for foreigners II, har fortreytin er, at tey lesandi skulu hava tikið fyrra skeiðið “Faroese for foreigners I” ella hevur eitt summarskeið í føroyskum.
Endamálið er at geva teimum lesandi innlit í føroyska mállæru og málnýtslu. Serliga verður dentur lagdur á málførleikarnar at tosa, at fata, at lesa og partvís eisini at skriva. Dentur verður lagdur á formsíðu málsins, eins væl og at tey lesandi læra at nýta hesa í praksis.
Skeiðini byrja 1. oktober 2013 og halda á til 21. desember 2013. Lærari verður Erla Bech Nolsø. Hjalmar P. Petersen hevur ábyrgd av skeiðunum, sum verður hildin á Føroyamálsdeildin, V. U. Hammershaimbs gøtu 16, FO-100 Tórshavn.
Undirvísingin verður í høvuðsheitum fjarundirvísing, men tey lesandi hittast eisini nakrar ferðir. Hetta verður eftir ætlan; í byrjanini, tá skeiðið er hálvrunnið og móti endanum av skeiðnum. Hvørja viku skulu tey lesandi lata inn uppgávur. Neyðugt er tí, at tey lesandi (1) hava og duga at brúka teldu, (2) hava netsamband og (3) seta seg inn í at nýta samskiftisskipanina Moodle. Ein stuttur inngangur til hetta verður í byrjanini av skeiðnum.
Skeiðini telja10 ECTS hvørt.
Fólk kunnu tekna seg til skeiðini, sjálvt um tey ikki búgva í Føroyum.
Bøkur til skeiðini eru: Faroese. A Language Course for Beginners, 1 & 2.
Kostnaður fyri hvørt skeið er 2500,- DKK. Luttakarar skulu hava goldið skeiðið áðrenn byrjan.
Próvtøka
Próvtøkan er skrivlig í fýra tímar við hjálparamboðum og við innanhýsis próvdøming, har próvtalastigin er staðið/ikki staðið.
Tilmeldingarfreistin er sett til 1. september 2013. Umsøkjarar fáa svar 15. september, um tey eru tikin upp.
- Course Description in English Faroese for foreigners I
- Course Description in English Faroese for foreigners II
- Application Form in English
- Umsóknarblað (føroyskt)
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tíðindaskriv frá Hvirluni:
Sunnudagin 10. juni kl. 14 skipar Hvirlan fyri Stuttleikum.
Stuttleikir er familjutiltak, ætla børnum upp til eini 11 ár, og verður á Tórsbreyt. Børnini fáa møguleika at royna seg í bóltkasti, longarlopi og renning. Alt fer fram í einum hugnaligum umhvørvi, har tað fyrst og fremst snýr seg um at hava tað stuttligt.
Í fjør vóru yvir 100 børn vælnøgd børn við. Afturmeldingarnar vóru sera jaligar, og varð millum annað sagt, at hetta var tað stuttligasta, tey høvdu roynt.
Í ár setir Elin Heðinsdóttir Joensen, forseti í ÍSF, Stuttleikir, og hetta er, tí at Hvirlan fyllir 10 ár.
Tilmelding letur upp kl. 13.30 og tað kostar 50 kr. at verða við.


text:
Søga kunningarstovurnar
Skipaða ferðavinnan í Eysturoy sá dagsins ljós einaferð tíðliga í 1990’unum, tá ið ein áhugabólkur varð settur, sum skuldi skipa fyri eini lýsing av allari oynni, og hvussu hon kundi gera seg sjónliga fyri vaksandi talinum av útlendskum ferðafólkum, nú ferðasambandið við útheimin bæði sjó- og loftvegis bleiv alsamt betri.
Hendan fyrsta skipaða royndin at lýsa alla oynna í einum førdi til útgávuna av einum lítlum hefti, har allar bygdirnar blivu lýstar í myndum og teksti. Hvør bygd sær tók á seg at gjalda sín lutfalsliga part av kostnaðinum fyri hesa felagsútgávu. Úrslitið var eitt glæsiligt hefti við eini geografiskari lýsing av oynni heldur enn eitt ferðavinnuvinarligt amboð. Heftið varð einans prentað á donskum og kom sostatt bert teimum skandinavisku ferðagestunum tilgóðar
Í 1994 varð ein áhugafelagskapur við handlum og øðrum vinnurekandi settur á stovn í Fuglafirði. Hesin felagsskapur setti sær fyri at lata upp eina kunningarstovu, sum í fyrsta umfari skuldi gera Fuglafjørð meira sjónligan í handils-, ídnaðar- og ferðavinnuhøpi. Kunningarstovan skipaði í byrjanini mest fyri lýsingartiltøkum av ymsum slag, samstundis sum farið varð undir at gera ymist skrivligt tilfar um, hvat økið átti at bjóða tí vitjandi. Eftir stutta tíð vísti tað seg, at áhugin fyri kunningarstovuni breiddi seg út um bygdargarðarnar, soleiðis at kunningarstovan i fleiri førum eisini kundi hava grannabygdirnar við í tiltøkum sínum.
Longu frá byrjan av varð greitt, at útlendsk ferðafólk fóru at blíva ein týðandi partur av arbeiðnum á kunningarstovuni í Fuglafirði, sum soleiðis longu fyrsta summarið eisini bleiv eitt amboð fyri alla Eysturoynna.
Fyri at koma hesum tørvi á møti, samdust ferðavinnuáhugabólkar í oynni um at seta á stovn ein felagsskap, sum meira skipað skuldi røkja eina kunningartænastu fyri alla Eysturoy. Við reiðiliga stórari undirtøku sá økisfelagið - Ferðavinnan í Eysturoy – soleiðis dagsins ljós á vári 1995. Allar kommunurnar í oynni vóru við og játtaðu at gjalda eitt limagjald í samsvar við fólkatalið í ávikavísu kommununi. Semja var eisini um, at hesin felagskapur skuldi reka kunningarstovur og støð ymsastaðni í oynni, har ynski og tørvur var fyri eini tílíkari tænastu. Mett varð, at vertskommunurnar, har kunningarstovurnar fóru at vera, onkursvegna komu at hava fyrimunir av hesum. Tí skuldu hesar kommunurnar gjalda eyka fyri hetta. Í 1995 kom Kunningarstovan í Runavík aftur at teirri í Fuglafirði.
Umframt kunningarstovurnar, hildu Statoil-støðirnar fram at hava upplýsandi ferðavinnutilfar á sølustøðum sínum í oynni, somuleiðis sum kioskin á Toftagjógv og fleiri av mat- og gistingarstøðunum eisini høvdu tilfar liggjandi.
Kunningarstovurnar báðar hava øll árini arbeitt tætt saman um at marknaðarføra Eysturoy í ferðavinnuhøpi samstundis, sum tær eisini hava gjørt tænastur fyri lokala handilslívið og áhugafelagskapir av ymsum slag.
So við og við eru ferðavinnuuppgávurnar blivnar so rúgvusmiklar, at tað mangan hevur verið trupult at kunna veita ymsu ferðavinnuveitaranum í oynni ta hjálp, teir hava havt fyri neyðuni. Fyri at fáa rættað upp á hetta, tók nevndin fyri Ferðavinnuna ta avgerð, at kunningarstovurnar í oynni ikki skulu hava fyri neyðini at brúka ein alt ov stóran part av orku teirra til at vinna pening inn til raksturin, soleiðis at tær í staðin kunnu tæna høvuðssetninginum sum kunningarstovur burturav. Fyri at røkka hesum málsetningi vórðu tískil báðar kunningarstovurnar pr. 1. jan. 2002 lagdar undir roknskapin hjá teirra vertskommunum, soleiðis at hesar – í tann mun tað er neyðugt – kunnu syrgja fyri at kunningarstovurnar hava eina nøktandi fígging. Eisini bleiv tað avgjørt, at nevndin fyri Ferðavinnuna í Eysturoy heldur skil á tilskotinum frá Ferðaráðnum og tí peningi, sum kommunurnar, ið ikki eru vertskommunur gjalda inn. Við hesum nýggja bygnaðinum er ætlanin, at kunningarstovurnar skulu kunna rekast við einum so rúmligum fíggjarkarmi, at peningur eisini kann vera tøkur hjá økisfelagsnevndini til at stuðla ferðavinnutiltøkum hjá lokalu ferðavinnuni uttan um kunningarstovurnar.
Høvuðsendamálið hjá Ferðavinnuni í Eysturoy er at:
Menna og kunna um ferðavinnumøguleikarnar saman við øðrum økjum.
Menna og framleiða kunnandi tilfar á prenti, heimasíðu og skelting.
Samskipa áhugaverd ferðavinnutiltøk, útferðir og líknandi tiltøk.
Ávirka ferðasmiðirnar at taka okkara ferðamál við í teirra skráir, soleiðis at rímiligt liggur efti pengakassunum hjá veitarunum kring oynna.
Í nýggja bygnaðinum fyri Ferðavinnuna í Eysturoy er viðtikið, at umboð fyri vertskommunurnar skulu eiga hvør sín sess í nevndini, meðan tríggir limir verða valdir afturat og tveir eykalimir, sum møta til allar nevndarfundir. Á aðalfundi í februar 2004 varð talið á nevndarlimum hækkað til sjey. Eykalimirnir er tó framvegis tveir.
Kunningarstovurnar eru í dag eisini vorðnar eitt slag av skrivstovum, har smáu ferðavinnuveitararnir gjøgnum limaskap sín í økisfelagnum kunnu fáa hjálp til virksemi teirra.


text:
Familjudagur hjá Havnar Bjargingarfelag - myndir
mentan23-10-2017 - 14:44 - Jóanis Nielsen
Í gjár hevði Havnar Bjargingarfelag ein familjudag. Øll sum sum hava samband Havnar Bjargingarfelag høvdu bjóða sínum familjum og vinum til eina hugnaligan dag.
Møguleiki var at royna tað ymisku útgerðina og síggja alla útgerðina. Børn sluppu at royna Rescue LÍV, koyra ATV, og síða við hjálp frá fjallabjargarunum.
Við vóru á leið eini 70 fólk sum høvdu leitað sær at oman á Vestaru bryggju. Ein góður drekkamunnur var at fáa og grillaðar pylsur.
Hetta ver fyrstu ferð roynt var við einum familjudegi. Ein spennandi dagur har familjan slapp at hyggja eftir hvat fólkini í Havnar Bjargingarfelag takast við.


text:
Orð: William Black Laws
Týtt: Victor Danielsen
1. Sum koparormurin hin dag
varð hongdur træið á,
og frelstur varð hvør doyggjandi,
sum bert á ormin sá,
2. So Sonur Guds á Golgata
á krossin negldur varð,
og tann, sum sær á hann í trúgv,
hann ævigt lív tá fær.
3. Tí Gud sín Son í deyðan gav,
so elskar okkum hann,
at hvør og ein, sum á hann trýr,
hann ikki dømast kann.
4. Tí ikki kom Guds Sonur her
at døma teg og meg,
men dómin av Guds brotnu lóg,
hann legði hann á seg.
5. Hann kom at reisa fallin upp
og tað, sum vónleyst var;
í honum eru opnar dyr
at koma Gudi nær.
6. Men tann, sum á Guds Son ei trýr,
hann longu dømdur er,
og tann, sum vrakar náðina,
í ævigt myrkur fer.


text:
Lauritzen tvey skip undir Dannebrog
Fyri fyrstu ferð síðani 2003 hevur Lauritzen Kosan umflaggað skip til Danmarkar. Tað upplýsir reiðaríið í tíðindaskrivi.
Tað snýr seg um ’Helena Kosan’ og ’Linda Kosan’, sum eru innflaggað í donsku skipaskránna. Hetta verður millum annað gjørt, tí tey bæði skipini byrja eitt charturleigumál, sum krevur, at tey sigla undir ES-flaggi.
- Umflaggingin av hesum báðum gassskipunum til Danmarkar er bygd á handilsligar grundgevingar, og hetta vísir, at danskt flagg er nær við at vera eins kappingarført og Malta, Singapore og Isle of Man. Tað eru framvegis nakrar avbjóðingar, men vit eru fegin um ídnaðarvinarligu tekini, sum danska politiska skipanin sendir í løtuni, sigur Mads P. Zacho, stjóri í J. Lauritzen.
’Helena Kosan’ er bygd í 2007 og ’Linda Kosan’ í 2011.
Kelda: soefart.dk


text:
Norðoya Sparikassa vil hava kundarnar fremst í huga. Sparikassin hevur altíð virkað sum ein lokalur peningastovnur, ið leggur herðslu á, at avgerðir verða tiknar á staðnum, av staðkendum fólki og at allar mannagongdir eru smidligar, soleiðis at vit altíð kunnu bera skjótt at.
Sparikassin vil vera virkin í lokalsamfelagnum, og sæst hetta somuleiðis aftur í ítrótta- og frítíðarlívinum, har sparikassin mangan er ein viðleikari, sum ger mun.
Alt samfelagið er í løtuni í eini ógvuliga spennandi broytingartíð, og tað er sparikassin eisini. Fram til 2006 vóru vit gott 30 starvsfólk, nú er starvsfólkatalið umleið 50. Hetta krevur nógv av bæði sparikassanum og kundum okkara, men vit vilja takka mongu kundum okkara fyri, at tit vilja vera ein partur av dreymum og framtíð sparikassans. Sparikassin vil eisini vera ein partur av dreymum og framtíð tykkara.


text:
Skráin fyri Nýggjárshaldið í Vági byrjar kl. 10 nýggjársaftansmorgun.
Kl. 10-12 Nýggjársnevndin bjóðar til ókeypis almennan morgunmatur í Billardhúsinum
Kl. 10 Kirkjurenning frá Vágs kirkju til Porkeris kirkju
Kl. 13 Barna- og ungdómskonsert við Danny & Páll úr Danny & the Veetos í VB-húsinum. Dyrnar lata upp kl. 12.30
Kl. 14. Lestur í Vágs kirkju
Kl. 23.45 Faklagongan fer frá Vágs Skipasmiðju. Faklagongan hjá kvinnum byrjar við Meinigheitshúsið, tá faklagongan hjá monnum kemur vestureftir.
Kl. 00.00 Bál og stórt fýrverksshow á Tríkantinum á Sandinum. Sum vant verður sálmurin “Tíðin rennur sum streymur í á” sungin áðrenn faklarnir verða tveittir á bátin.
Eftir bálið og fýrverksshowið verður stórdansur á Eiðinum. Jens Marni Band spælir í Vágs Høll og Danny & Páll úr Danny & the Veetos er gestabólkur. Í VB-húsinum verður góður dansur við Norrøna Dansband.


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 06-01-2017
Tilfarið á heimasíðuni er av ymsum slagi og kann býtast upp í fýra ymiskar bólkar:
1. Upprunakeldur
2. Transskriberaðar keldur
3. Viðgjørt tilfar
4. Greinar
Upprunakeldur eru skriv, t.d. brøv ella frágreiðingar, sum eru skannað í sínum uppruna líki, tvs. uttan at arbeitt er nakað við teimum. Hesi eru mangan hondskrivað og tó ikki so løtt at lesa.
Transskriberaðar keldur eru, eins og upprunakeldur, skriv, frágreiðingar osfr., sum eru nær sínum upprunalíki. Munurin á transskriberaðum keldum og upprunakeldum er, at transskriberaðu keldurnar eru avskrivaðar, soleiðis at tær eru lættari at lesa enn upprunakeldurnar.
Viðgjørt tilfar er tilfar sum er skipað eftir ávísum (ofta granskingarligum) endamáli. Sostatt er talan ofta um tilfar, sum er savnað av ávísum persóni. Hetta tilfar er sum oftast viðgjørt í ávísan mun, í mun til sín uppruna.
Greinar eru vísindaligar ella aðrar søguligar greinar skrivaðar til history.fo ella í øðrum sambandi.
Tilfarið finst í ymiskum formati. T.d. eru PDF-fílur, Word-fílur, Excell-fílur og JPG-fílur.


text:
- Tíðindi, mentan og ítróttur
Steintór fingið stjørnu frá sínum Heimstaði
Tak niður
"Eg minnist mín heim, mín bý..."
Soleiðis byrjar Steintór Rasmussen sangin Heimstaðið, sum hann skrivaði til Klaksvíkina fyri 30 árum síðani.
Sangurin er ein hugleiðing um góð ungdómsminni; men eisini ein stúran fyri øllum byggjarínum, sum broytti býin so nógv í 80-árunum.
Steintór Rasmussen flutti eisini til Danmarkar, beint áðrenn kreppuárini rakti býin so meint.
Hann kom tó aftur, og gjørdist ein virkin leikari fyri trivnaðin í býnum.
Herfyri valdi Heimstaðið at viðurkenna rithøvundan og tónleikaran við Listavirðisløn Nólsoyrar Páls, 75.000 krónum og eini veruligari stjørnu.


text:
Orð: Rasmus Christoffer Effersøe
Lag: Otto Lindblad
Viðmerking: Yrktur til føstugangsveitslu í Keypmannahavn í 1878.
1. Føroyingar, sum her nú koma saman,
latum okkum brúka forna mál;
setið tykkum niður her við gaman,
drekkið allir glaðir Føroya skál!
Latum okkum minnast landið kæra,
sum jú okkum øllum dámar væl;
latum okkum høgt teir gomlu æra,
okkum tað til frama verða skal.
2. Har meg móðir bar á mjúkum armi,
har eg lærdi grulva, stetla út;
lítið visti eg av neyð og harmi;
tí eg eftir Føroyum beri sút.
Altíð má eg tað í minni bera,
um at landið ei er stórt og gott.
Hvat á jørð kann meiri herligt vera
enn ein føroysk miðjansummarnátt?
3. Har sum títlingar og snípur láta
millum blómur við so góðan frið,
vakurt spæla man smálambið káta,
væl tað trívist undir móðurlið;
har hin lítla vakra áin hastar
lystiliga oman gjøgnum gil,
millum mangar stórar klettar fastar
hon tó altíð havið finna vil.
4. Mangur útlendskur, eg hoyri, sigur:
”Her er bara grátt út yvir grátt;
slíkt, teir halda, ”doyvir sinnið niður,
regn og mjørki kann ei gera gott.”
Men soleiðis ei teir ungu blíva:
bylgjan blá og fjøllini so brøtt
kunna ungar piltar væl upplíva,
gera teimum fót og hjørtu løtt.
5. Lítið ansast regn og aldubrotið,
tá ið blóðið rennur heitt og lætt;
væl man nytta monnum vadmalskotið,
sum tær ungu moyggjar virka rætt.
Hvat er væl eitt lív við ongum stríði?
Sum ein máni fyri uttan ljós!
Vakrast skínur sól á grønar líðir,
tá ið ælið freka fór sín’ kós.
6. Fuglar, sum við fjallatindar byggja,
hvønn ein vetur fara yvir sjógv;
hvørt eitt vár teir munnu aftur hyggja
til tað reiður, sum teir
elska nógv.
Dimmið finnur fugl á síni hillu,
tó hann víða fer um sund og fjørð;
okkum lærir jú tann fuglur villi:
heimið er tað besta stað á jørð.


text:
Randers
Esbjerg er ein býur í Eysturjútlandi í Danmark. Í býnum búgva 71.618 fólk (2014), hetta fólkatalið ger Randers til tann sættstørsta býin í Danmark. Í Eysturjútlandi er Randers næstsstørsti býurin, næst eftir Aarhus. Býurin liggur 39 kilometrar norðanfyri Aarhus við áarmunnan á Gudenå, við landnnyrðings endan á ánni. Samstundis liggur býurin í botninum í Randers Fjord við brøttum bakkum á norðaru síðuni. Heilt frá gamlari tíð hevur Randers verið eitt týdningarmikið ferðsluknútapunkt fyri vegir ið fara norðureftir og suðureftir, ið møttust við Randers, hagani tað fyrr vóru skip ið sigldu út í Randers Fjord. Í dag er ferðasamband við toki til Langå og Hobro frá jarnbreytastøðini í býnum, eins og øll IC-tog ið fara norðureftir støðga her.


text:
Vanligar viðskiftatreytir
Vanligu viðskiftatreytirnar og serligu ásetingarnar fyri lán og kreditt eru galdandi fyri alt viðskiftið ímillum Suðuroyar Sparikassa og tygum, uttan so at annað nágreiniliga er avtalað t.d. í eini innlánsavtalu, útlánsavtalu (kredittavtalu), í goymslutreytum, kekk- og kortreglum, bokstreytum ella øðrum serligum treytum.
Kundaviðurskifti verður stovnað
Tá tygum verða kundi í Suðuroyar Sparikassa, skulu tygum fylla út eitt spurnarblað, har tygum m.a. skulu upplýsa navn, bústað og persónstal. Eisini skulu tygum upplýsa, hví tygum ynskja kontu í Suðuroyar Sparikassa. Tygum skulu vísa fram pass, koyrikort ella annað skjalprógv við áprentaðum persónstali í sambandi við stovnan av barnakontum.
Fulltrú
Tygum kunnu geva øðrum fulltrú til at ráða tygara vegna í mun til Suðuroyar Sparikassa. Ein fulltrú skal vera skrivlig og skal vanliga verða greidd á fulltrúarblað hjá Suðuroyar Sparikassa. Fulltrúin er galdandi til Suðuroyar Sparikassi fær skrivlig boð frá tygum um, at hon verður tikin aftur ella broytt.
Tá Suðuroyar Sparikassi fær boð um, at fulltrúarveitandi er deyður, heldur fulltrúin uppat. Tað merkir, at kontur o.a. hjá fulltrúarveitandi verða sperrað, til skiftirætturin hevur tikið støðu til, hvussu búgvið skal viðgerast.
Um fleiri kundar gera semju um felags kontu, kann ein hvør av kontuhavarunum ráða einsamallur yvir kontuni uttan so, at annað er avtalað. Um annar av kontuhavarunum doyr, hevur Suðuroyar Sparikassi tó rætt til at sperra kontuna fyri at tryggja búgvið hjá tí deyða.
Tagnarskylda
Starvsfólk í Suðuroyar Sparikassa hava tagnarskyldu um tygara viðurskifti og hava ikki loyvi til av órøttum at geva víðari ella avhenda upplýsingar, sum tey vegna teirra arbeiði í Suðuroyar Sparikassa hava fingið kunnleika til. Reglurnar fyri tagnarskyldu hava støði í Lov om finansiel virksomhed §117.
Rentur
Rentan fyri tær einstøku innláns- og útlánskonturnar er broytilig uttan so, at annað er nágreiniliga avtalað.
At rentan er broytilig merkir, at Suðuroyar Sparikassi til eina og hvørja tíð kann broyta rentustøðið.
Rentustøðið er bundið av kontuslag, eins og rentustøðið fyri alla kontuna kann verða bundið av til eina og hvørja tíð verandi saldu hjá kontuni.
Tygum kunnu fáa upplýsingar um rentustøðið, herímillum rentumun, fyri tey einstøku sløgini av innlánum og útlánum á talvunum, sum hanga í avgreiðsluhølinum ella við at spyrja starvsfólk bankans.
Rentustøðið kann broytast
Suðuroyar Sparikassi kann broyta broytilig rentustøði uttan at boða frá, um broytingin er til fyrimunar fyri tygum.
Suðuroyar Sparikassi kann lækka broytilig rentustøði á innláni og hækka broytilig rentustøði á útláni uttan at boða frá, um:
- broytingar í peninga- ella kredittpolitikki innan- ella uttanlands hava týdning fyri Suðuroyar Sparikassa, tí tað vanliga rentustøðið verður ávirkað, ella
- onnur broyting í tí vanliga rentustøðinum, t.d. á penga- ella lánsbrævamarknaðinum, hevur týdning fyri Suðuroyar Sparikassa, ella
- broytingar í skatti og avgjaldi hava týdning fyri Suðuroyar Sparikassa.
Suðuroyar Sparikassi kann lækka broytilig rentustøði á innláni og hækka broytilig rentustøði á útláni við at boða frá ein mánað frammanundan, um:
- viðurskifti á marknaðinum eru orsøk til broyting fyri eitt ella fleiri kontusløg
- tey viðurskifti, sum vórðu løgd til grund, tá tygara rentutreytir vórðu ásettar, broytast
- Suðuroyar Sparikassi broytir sína vanligu rentu og prísáseting av handilsligum orsøkum uttan so, at tað hevur samband við broytingar í tí vanliga rentustøðinum.
Tygum fáa fráboðan, um broytilig rentustøði verða broytt, við brævi ella við kunning í dagbløðunum.
Renturokning, rentudagur og rentutilskriving
Suðuroyar Sparikassi ger eina nýggja útrokning fyri hvørja kontu á henda hátt:
- salda x áljóðandi rentu/365
- allir mánaðir verða roknaðir sum 30 dagar.
Tá daglig salda verður gjørd upp, tekur Suðuroyar Sparikassi støðið í rentudegnum fyri kontuflytingarnar.
Rentudagurin er tann dagur, har sum eitt inngjald, eitt útgjald ella onnur kontuflyting fær ávirkan á renturokningina á eini kontu.
Sum útgangsstøði eru hesar reglur galdandi:
Tá tygum gjalda í reiðum peningi, við kekki ella gjaldskorti á eina kontu í Suðuroyar Sparikassa, er fyrsti avgreiðsludagur eftir inngjaldið rentudagurin.
Leygardagar, sunnu- og halgidagar, flaggdagur, jólaaftan og nýggjársaftan eru ikki avgreiðsludagar í Suðuroyar Sparikassa.
Tá ið tygum fáa goldið út reiðan pening við einum kekki, sum er skrivaður út til tygum, er avgreiðsludagurin rentudagurin. Rentudagurin, tá hesin kekkur verður goldin inn á tygara kontu í Suðuroyar Sparikassa, er fyrsti avgreiðsludagur eftir inngjaldið.
Tá tygum fáa reiðan pening goldnan út við kekki ella gjaldskorti frá tygara kontu í Suðuroyar Sparikassa, er avgreiðsludagurin rentudagurin.
Tá tygum taka pening út við gjaldskorti ella innanhýsis hevikorti í sjálvtøkunum hjá Suðuroyar Sparikassa, er dagurin, tá útgjaldið verður framt, rentudagurin.
Tá tygum nýta kekkar ella gjaldskortnotaskipan til at gjalda í handlum, er dagurin, tá peningastovnurin hevur fingið kekkin ella gjaldskortrokningina, rentudagurin.
Tá tygum nýta gjaldskortið í tí elektronisku skipanini í handlum, er tann dagur, tá kortið verður nýtt, rentudagur.
Tá tygum flyta upphæddir millum egnar kontur í Suðuroyar Sparikassa, er avgreiðsludagurin rentudagur fyri báðar konturnar.
Tá tygum fáa løn o.a., er bókingardagurin rentudagur.
Tá tygum fáa aðrar flytingar frá eini kontu í einum føroyskum peningastovni, er rentudagurin fyrsti avgreiðsludagur eftir, at flytingin er móttikin og bókað.
Rentutilskriving
Suðuroyar Sparikassi góðskrivar rentur hálvárliga fyri innlán. Hetta verður gjørt við at leggja allar renturokningar saman, og at seta ta samlaðu upphæddina inn á tygara kontu. Tann dagurin, renturnar verða góðskrivaðar, er rentudagur.
Suðuroyar Sparikassi skuldskrivar rentur fyri útlán antin eina ferð um ársfjórðingin ella hvørt hálva ár. Rentuskeiðið sæst í lániskjølunum.
Rentuskuldskrivingin verður gjørd við at leggja tær dagligu renturokningarnar saman, og taka upphæddina út av kontu tygara. Tann dagin, renturnar verða skuldskrivaðar, er rentudagur.
Gjøld
Suðuroyar Sparikassi roknar sær gjøld fyri tænastuveitingar, sum tygum fremja. Suðuroyar Sparikassi roknar sær eisini gjald fyri at svara spurningum frá almennu myndugleikunum um tygara fíggjarligu viðurskifti.
Gjøldini verða antin kravd sum ein føst upphædd fyri veitingina, ella sum ein prosentsatsur ella ein tímasatsur í mun til vavið á veitingini. Útrokningarhættirnir kunnu sameinast.
Tey vanligu gjøldini eru at síggja í einum príslista, sum tygum kunnu fáa útflýggjaðan á heimasíðu- ella avgreiðslu bankans. Onnur gjøld verða upplýst við at spyrja starvsfólk bankans.
Gjøldini kunnu broytast
Suðuroyar Sparikassi kann altíð og uttan at boða frá seta gjøld.
Vanligu gjøldini, sum eru partar av varandi sáttmálaumstøðum, kann Suðuroyar Sparikassi hækka við at boða frá ein mánað frammanundan, um marknaðarviðurskifti eru orsøk til broyting fyri eitt ella fleiri kontusløg og tænastum.
Vanligu gjøldini, sum eru partar av varandi sáttmálaumstøðum, kann Suðuroyar Sparikassi hækka við at boða frá tríggjar mánaðir frammanundan, um:
- tey viðurskifti, sum vórðu løgd til grund, tá gjaldstreytirnar vórðu settar, broytast
- Suðuroyar Sparikassi broytir sína vanligu gjaldskipan og prísásetan av handilsligum orsøkum. Handilsligar orsøkir kunnu m.a. vera at fáa betri hóskandi nýtslu av tilfeingi og orkuføri hjá Suðuroyar Sparikassa, ella at økja inntøkuna.
Í varandi sáttmálaumstøðum kann Suðuroyar Sparikassi av handilsligum orsøkum stovna gjøld fyri tænastuveitingar, sum Suðuroyar Sparikassi ikki fyrr hevur tikið gjald fyri. Gjald kunnu stovnast við at boða frá ein mánað frammanundan.
Suðuroya Sparikassi kann altíð uttan at boða frá seta í gildi og hækka gjøld fyri einstakar tænastuveitingar og alment fyri nýggjar avtalur.
Tá gjald verður broytt, fáa tygum upplýsing um hetta við brævi ella við kunning í dagbløðunum.
Trotarenta, áminningargjøld o.a.
Um tygara konta fer í trot, í eftirstøðu ella verður nýtt ímóti avtaluni, kann Suðuroyar Sparikassi krevja trotarentu/provisjón ella morarentu, gjald fyri at senda áminningarbrøv, umframt útreiðslur fyri løgfrøðiligan stuðul til innkrevjing o.a.
Upphæddin á áminningargjaldinum sæst í áminningarbrævi frá Suðuroyar Sparikassa. Trotarentan o.a. verður upplýst, tá tygum spyrja eftir henni.
Trotarenta/trotaprovisjón verður ásett við støði í metingini hjá Suðuroyar Sparikassa um vandan fyri misnýttum krøvum alment og tí einstaka misnýtta kravinum ítøkiliga.
Suðuroyar Sparikassi kann altíð fyrisitingarliga og roknskaparliga velja at steðga rentutilskrivingini. Hetta merkir ikki, at Suðuroyar Sparikassi avkannar sær rættin at fáa sín ágóða rentaðan (verður lagt afturat seinni, tá lánið verður uppgjørt), og krevja fulnað fyri útreiðslur, sum standast av einari tænastu ella produkti grundað á eina avtalu. Hetta er galdandi uttan mun til, um nevndi bókingarháttur verður fráboðaður tygum á kontuavriti ella líknandi.
Inngjald og útgjald
Fyrivarni við inngjaldi
Øll inngjøld á tygara kontu, sum ikki fara fram í reiðum peningi, fara fram við fyrivarni fyri, at Suðuroyar Sparikassi fær upphæddina. Hetta er eisini galdandi fyri inngjald við kekki, sum er tikið út av kontum í Suðuroyar Sparikassa. Fyrivarni er galdandi, sjálvt um tað ikki er nevnt i kvittan ella í øðrum boðum um inngjaldið.
Um ein kekkur t.d. vísir seg ikki at svara til virðið, tekur Suðuroyar Sparikassi upphæddina út av tygara kontu aftur. Um tikið verður út av tygara kontu, fáa tygum boð frá Suðuroyar Sparikassa.
Suðuroyar Sparikassi kann flyta aftur upphæddina, sum er inngoldin á tygara kontu við einum eyðsýndum mistaki frá Suðuroyar Sparikassans síðu, t.d. um sama upphædd verður sett inn tvær ferðir.
Nýtsla av inngjaldi
Eitt og hvørt inngjald á lán ella kreditt verður fyrst nýtt til at rinda rentu og provisjón. Hetta er galdandi uttan mun til, um tygum sjálv/-ur gjalda inn, ella inngjøldini stava frá einum ábyrgdarfólki ella veðsetara. Onnur inngjøld verða síðani nýtt til at rinda avdráttir.
Regulering av lánsgjaldi/inngjaldi
Suðuroyar Sparikassi hevur rætt, men ikki skyldu, til at hækka lánsgjaldi/inngjaldi, samstundis sum rentustøðið, provisjónin ella líknandi hækka.
Útskriftir
Tá tygum fáa pappírs- ella elektroniskar útskriftir, skulu tygum beinanvegin kanna eftir, um flytingar, sum tygum ikki kennast við, eru á kontuni. Um so er, skulu tygum beinanvegin seta tygum í samband við Suðuroyar Sparikassa.
Ein útskrift frá yvirlitinum hjá bankanum skal altíð síggjast sum eitt fullgott prógv fyri innistandandi og skuld til Suðuroyar Sparikassa.
Um serligar treytir eru avtalaðar við tygum, eru tær í (avtalu)skjalinum tilskilaðar í partinum “serligar treytir”.
Uppsøgn, mótrokning og broyting av treytum
Broyting av avtalutreytunum
Um serligar treytir eru avtalaðar við tygum, eru tær í skjalinum tilskilaðar í partinum “serligar treytir”.
Tá treytirnar fyri tygara viðskifti verða ásettar, hevur Suðuroyar Sparikassi lagt dent á samlaða viðskiftaøkið við tygum.
Verða broytingar tí gjørdar í viðskiftaøkinum, sum ikki eru avtalaðar við Suðuroyar Sparikassa, tilskilar Suðuroyar Sparikassi sær rætt til samstundis at broyta avtalutreytirnar.
Uppsøgn
Suðuroyar Sparikassi og tygum kunnu altíð siga kundaviðurskiftini upp uttan at boða frá tí frammanundan.
Suðuroyar Sparikassi kann tó bara siga upp útlánsavtalur (kredittavtalur) við at boða frá tí 14 dagar frammanundan uttan so, at mishald ella onnur forfalsorsøk er til skjals. Um Suðuroyar Sparikassi sigur upp útlánsavtaluna, hava tygum krav uppá eina grundgeving.
Tá kundaviðurskiftini enda, kann Suðuroyar Sparikassi siga upp ábyrgdar- og kautiónsskuldbindingar, herímillum skuldbindingar í fremmandum gjaldoyra, og verða loystur frá øðrum skuldbindingum, sum møguliga vórðu gjørdar fyri tygum. Tygum hava skyldu til at loysa Suðuroyar Sparikassa frá øllum skuldbindingum, sum eru gjørdar tygara vegna, og um neyðugt veita trygd fyri tí.
Tá kundin sigur upp lán ella avtalur, kann Suðuroyar Sparikassi taka eitt ómaksgjald fyri at avgreiða endaligu viðurskiftini.
Mótrokning
Suðuroyar Sparikassi kann, uttan at boða tygum frá frammanundan, mótrokna eina og hvørja áogn, sum er fallin til gjaldingar ímóti tygum, í eini og hvørjari áogn, sum tygum hava ella fáa í Suðuroyar Sparikassa uttan so, at annað er avtalað við Suðuroyar Sparikassa.
Suðuroyar Sparikassi mótroknar ikki í tí partinum av tygara løn ella almennum veitingum o.ø., sum eru neyðugar til at dekka tygara vanligu liviútreiðslur. Suðuroyar Sparikassi mótroknar heldur ikki í inniogn á kontuni, sum eftir lóggávuni ella serligari avtalu er kreditorvart.
Tey, sum hava Posta Penga kontu í Suðuroyar Sparikassa, verða ikki mótroknað í nakrari áogn, sum er fallin til gjaldingar, sum tygum hava ella fáa í Suðuroyar Sparikassa. Tað er ikki loyvt Suðuroyar Sparikassa at flyta pening frá einari Posta Penga kontu í Suðuroyar Sparikassa til eina vanliga bankakontu í Suðuroyar Sparikassa, um tygum eru í troti ella hava áogn, sum er fallin til gjaldingar, har tygum ikki hava hildið tygara skyldur.
Bankavirksemi uttanlands
Um Suðuroyar Sparikassi tygara vegna skal hava bankavirksemi uttanlands, velur Suðuroyar Sparikassi viðskiftasambandið uttan so, at annað er avtalað. Suðuroyar Sparikassi hevur onga ábyrd av mistøkum, sum verða framd av peningastovninum, sum er nýttur, ella av kredittvirði hansara.
Um tygum hava útlendsk virðisbrøv goymd gjøgnum Suðuroyar Sparikassa, hevur Suðuroyar Sparikassi ábyrgdina av møguligum mistøkum hjá útlendska viðskiftasambandinum og av kredittvirðinum uttan so, at tygum sjálv/-ur hava valt viðskiftasambandið.
Útlendskar rættarreglur, siðvenjur og viðskiftatreytir kunnu vera ógvuliga ymiskar frá tí, sum er galdandi í Føroyum. Í tann mun Suðuroyar Sparikassi er undirgivin útlendskar rættarreglur, siðvenjur ella viðskiftatreytum, eru tær eisini galdandi fyri tygum.
Endurgjaldsábyrgd
Suðuroyar Sparikassi hevur endurgjaldsábyrgd, um Suðuroyar Sparikassi orsakað av mistaki ella vanrøkt, ov seint ella ófullfíggjað ikki hevur hildið sínar skyldur. Tó hevur Suðuroyar Sparikassi, har sum strangari ábyrgd er galdandi, ikki ábyrgd av tapum, sum koma av:
- vantandi atgongd til KT-skipanir ella skaða í upplýsingum í hesum skipanum, sum kunnu beinast til niðanfyri standandi tilburðir uttan mun til, um tað er Suðuroyar Sparikassi sjálvur ella ein uttanhýsis útvegari, sum hevur raksturin av skipanunum um hendi,
- breki í streymveitingini ella telefonsamskiftinum hjá Suðuroyar Sparikassa, lógarinntrivi ella umsitingaratgerðum, náttúruvanlukkum, kríggi, uppreistri, borgarligum ófriði, sabotasju, yvirgangi ella herverki (herímillum telduvirusi og teldusníki),
- verkfalli, verkbanni, boykotti ella blokadu uttan mun til, um stríðið er ímóti ella sett í verk av fakfeløgum ella øðrum felagsskapum, og uttan mun til stríðsorsøkina. Tað er eisini galdandi, tá stríðið bert rakar ein part av Suðuroyar Sparikassa,
- øðrum umstøðum, sum Suðuroyar Sparikassa ikki hevur ávirkan á.
Suðuroyar Sparikassi kann ábyrdast, um:
- Suðuroyar Sparikassi frammanundan átti at sæð tey viðurskifti, sum eru orsøk til tapið, tá avtalan varð sett í gildi, ella átti at havt sloppið undan ella vunnið á orsøkini til tapið,
- lóggávan undir øllum umstøðum ábyrgdar Suðuroyar Sparikassa fyri tey viðurskifti, sum eru orsøk til tapið.
Ábyrgdargrunnurin fyri innsetarar og íleggjarar (Privata tilbúgvingin)
Sum kundi í Suðuroyar Sparikassa eru tygum gjøgnum Ábyrgdargrunnin fyri innsetarar og íleggjarar í ávísan mun tryggjað/-ur ímóti tapi, um Suðuroyar Sparikassi fer á húsagang ella í gjaldsteðg.
Ábyrgdargrunnurin dekkar m.a. navnanoterað innskot/íløgur í peningastovnar við upp til 100.000 EUR fyri hvørt P-tal. Eftirlønarkontur eru tryggjaðar uttan mun til upphædd.
Ábyrgdargrunnurin tryggjar eisini, um tygum sum íleggjari verða fyri tapi, tí tygara peningastovnur ikki kann geva aftur tey virðisbrøv, sum peningastovnurin varðveitir ella umsitur. Tað verður endurgoldið við upp til 20.000 evrur fyri íleggjaran.
Ábyrgdargrunnurin fyri innsetarar og íleggjarar hevur givið út eitt kunningarrit, har tygum kunnu lesa meira um tryggingarviðurskiftini hesum viðvíkjandi. Tygum kunnu fáa kunningarritið á http://www.garantifonden.dk/.
Broyting av vanligu viðskiftatreytunum og serligu ásetingunum fyri lán og kreditt
Suðuroyar Sparikassi kann, uttan at boða frá tí frammanundan, broyta tær vanligu viðskiftatreytirnar og møguligar serligar ásetingar, um broytingarnar eru til fyrimunar fyri tygum. Eru broytingarnar í vanligu viðskiftatreytunum og møguligu serligu ásetingunum ikki til tygara fyrimunar, skal Suðuroyar Sparikassi boða frá broytingunum 3 mánaðir frammanundan.
Tygum fáa upplýsing um broytingar í vanligu viðskiftatreytunum og møguligu serligu ásetingunum við brævi ella við kunning í dagbløðunum og á heimasíðuni.
Serligar ásetingar fyri lán og kreditt
Vanrøkt og aðrar forfalsorsøkir
Í niðanfyri nevndu serligu støðum hevur Suðuroyar Sparikassi rætt til at siga upp lánið/kredittin uttan at boða frá tí frammanundan og at krevja, at øll skuldin verður goldin beinanvegin:
- a) Um veiting, renta, provisjón ella avdráttur ikki verða goldin innan gjaldsfreist, og tygum ikki hava goldið 14 dagar eftir, at Suðuroyar Sparikassi hevur sent tygum áminningarbræv. Hetta er eisini galdandi fyri kreditt, um tygum yvirdraga mest loyvda trotið á kredittinum uttan loyvi frá Suðuroyar Sparikassa.
- b) Um tygum eru fyri persónligari rættarsókn í úttøku ella varðhaldi.
- c) Um tygum steðga tygara gjaldingum, fara á húsagang, byrja samráðingar um skuldarsanering ella byrja samráðingar um neyðsemju.
- d) Um tygum doyggja.
- e) Um tygum búsetast uttan fyri Føroyar, og tað ikki fammanundan er gjørd gjaldsavtala um lánið/kredittin.
- f) Um tygum hava givið skeivar upplýsingar, sum hava týdning fyri stovnanina av láninum/kredittinum.
- g) Um tygum ikki, um Suðuroyar Sparikassi krevur tað, lata inn sjálvuppgávu, ársuppgerð ella møguligan roknskap.
Er lánið/kreditturin tryggjaður í veð, og veðhaldari/-haldarar koma út fyri einum ella fleiri av støðunum, sum nevndar eru í b) til e), ella veðhaldari/-haldarar hava givið skeivar upplýsingar, sum hava týdning fyri tilsøgnina um lánið/kredittin, kann Suðuroyar Sparikassi siga upp lánið/kredittin við at boða frá 3 mánaðir frammanundan, um tað ikki innan 1 mánað er veitt trygd, sum Suðuroyar Sparikassi kann góðkenna.
Serligar ásetingar um borgan
Inngjøld verða nýtt
Inngjøld verða fyrst nýtt til at rinda rentur, provisjón og útreiðslur, og síðani minka um ta annars tryggjaðu skuldina.
Um lánið/kreditturin bara lutvíst er tryggjaður við borgan, verða inngjøld frá tygum fyrst nýtt til at minka um tann ótryggjaða partin av skuldini.
Realisatión og aftursókn
Suðuroyar Sparikassi skilar sær rætt til at realisera tær trygdir, sum eru veittar av tygum ella triðja manni, og at niðurskriva inntøkuna, sum Suðuroyar Sparikassi sjálvur avgerð. Veðhaldarin hevur sostatt ongan aftursóknarrætt í tílíkum trygdum.
Tað merkir m.a.:
- at Suðuroyar Sparikassi uttan loyvi frá veðhaldara kann frígeva aðrar trygdir fyri ta veðtryggjaðu skuldbindingina,
- at Suðuroyar Sparikassi kann nýta veð, sum eisini veitir trygd fyri onnur krøv enn tað krav, sum er tryggjað við borgan, til áðrenn at fáa fulnað fyri tílík krøv.
Tvingsilsfullgerð
Um borganin veitir trygd fyri láni, kann lániskjalið við borgsváttan verða grundarlag fyri tvingsilsfullgerð hjá veðhaldara sambært § 478, stk. 1, nr. 5 í retsplejeloven.
Serligar ásetingar um veðhald
Um virðið á veðhaldinum minkar
Um virðið á veðhaldinum minkar munandi, kann Suðuroyar Sparikassi seta fram krav um, at tygum antin óvanliga minka um skuldina/mest loyvda trotið á kredittinum, ella at tygum veita meiri trygd, sum svarar til minkingina. Annars kann Suðuroyar Sparikassi meta lánið/kredittin at vera undir vanrøkt.
Um Suðuroyar Sparikassi hevur veðhald í ognarbústaði, fer Suðuroyar Sparikassi tó ikki, um virðið er minkað á ognini, at seta fram krav um óvanliga minking ella meiri trygd uttan so, at minkingin er orsakað av vanrøkt.
Rættindi hjá Suðuroyar Sparikassa yvir tí veðsetta
Suðuroyar Sparikassi kann nýta øll rættindi hjá veðsetara yvir tí veðsetta, herímillum at taka ímóti og kvitta fyri eina og hvørja upphædd, siga upp og krevja inn, kvitta fyri og flyta veðsettu krøv og veðskuldarbræv til sín sjálvs ella onnur.
Tá hesi rættindi verða framd, er hetta skjalið prógv fyri Suðuroyar Sparikassa, eisini í mun til tinglýsingarmyndugleikarnar.
Tá partabrøv, smápartabrøv og ognarlutir verða sett í veð, kann Suðuroyar Sparikassi eina við grundarlagi í hesum skjali fremja øll rey rættindi, sum partaeigarar hava eftir galdandi lógum felagsins, samtyktum felagsins, møguligum partaeigarasáttmálum og líknandi.
Um veðhaldið fevnir um tryggingarskjal, hevur veðsetarin skyldu til at vísa Suðuroyar Sparikassa neyðuga kvittan fyri rættstundis tryggingargjald, tá ið Suðuroyar Sparikassi krevur tað.
Um so er, at Suðuroyar Sparikassi velur at leita sær fulnað í afturkeypsvirðinum á tryggingarskjalinum, skal Suðuroyar Sparikassi hava rætt til tess uttan at bíða eftir tí ásettu fráboðanarávaringini, sum er ásett í Lov nr. 129 frá 15. april 1930 om forsikringsaftaler, som senest ændret ved anordning nr. 582 af 23. juni 2008.
Suðuroyar Sparikassi kann frítt velja aðrar loysnir, áðrenn ta setta veð verður realisera.
Útreiðslur viðvíkjandi veðhaldinum
Suðuroyar Sparikassi kann krevja gjald fyri veðsettar ognarlutir.
Suðuroyar Sparikassi kann eisini krevja gjald av útreiðslunum at røkja áhugamál síni sum veðhavari, herímillum møguligar útreiðslur til at gjalda tryggingargjald, skoðan av tí veðsetta, útreiðslur til løgfrøðiligan stuðul v.m.
Vinningur av veðhaldi
Veðsetingin hevur við sær rentur og vinning av einum og hvørjum slag av tí veðsetta, herímillum bonus á lívstryggingarskjali, við partabrøvum møgulig frípartabrøv og tekningarrættindi, leiguinntøkur og líknandi.
Suðuroyar Sparikassi hevur rætt, men ikki skyldu, til at fáa rentur og vinning til at gjalda avdráttir, rentur og útreiðslur (heldur ikki í mun til veðhaldarar).
Fráboðanir
Veðsetari hevur skyldu til beinanvegin at senda Suðuroyar Sparikassa allar fráboðanir, sum veðsetari fær viðvíkjandi teimum veðsettu ognarlutunum.
Virðisbrøv verða drigin út
Um veðsett virðisbrøv verða drigin út, og onnur keypt í staðin fyri tey útdrignu, hevur Suðuroyar Sparikassi myndugleika til at krevja, at Værdipapircentralen skrásetir veðrættin yvir hesi virðisbrøv.
Tvingsilsfullgerð
Møgulig realisatión av veðrættindum fer fram eftir fráboðan frammanundan til veðsetara við tvingsilssølu ella á annan hátt, sum Suðuroyar Sparikassi metir hóskandi, herímillum realisatión við Suðuroyar Sparikassans egnu fyriskipan.
Áðrenn Suðuroyar Sparikassi selur ognarlutirnar, verður sent eitt innskrivað bræv, har sum veðsetari við freist uppá eina viku verður biðin eftirlíka krav Suðuroyar Sparikassans. Hetta er tó ikki galdandi, um neyðugt er at selja beinanvegin, fyri at sleppa undan tapi ella at avmarka tap.
Serligar felags ásetingar fyri borgan og veðhald
Útseting
Suðuroyar Sparikassi kann uttan loyvi frá veðhaldara ella triðja manni, sum hevur veitt trygd, geva tygum útseting við at gjalda aftur avdráttir, rentur, provisjón og møguligar útreiðslur, tó í samsvari við Lov om finansiel virksomhed § 47 og § 48.
Vavið á trygdarveitingini
Veðhald og borgan veita trygd fyri at gjalda kapital, rentur, provisjón, sakarmálskostnaðir og aðrar útreiðslur, sum eru goldnar í sambandi við, at skuld verður heintað inn sambært hesi avtalu.
Ógilding
Um øktu trygdarveitingarnar, sum eru nýttar heilt ella lutvíst til at gjalda veðtryggjaða kravið í sambandi við tygara trotabúgv v.m., samanber kapittul 8 í konkurslógini, verða ógildaðar, verður borgskyldan varðveitt. Tað sama er galdandi, um eitt gjald frá tygum verður ógildað.
Við veðseting, hevur veðsetari skyldu til at endurstovna veðrættin hjá Suðuroyar Sparikassa uttan mun til, um Suðuroyar Sparikassi hevur frígivið veðhaldið í sambandi við gjøld, sum kunnu ógildast.
Varnarting
Rættarmál viðvíkjandi hesi avtalu kann, um Suðuroyar Sparikassi ynskir tað, verða lagt fyri býarrættin í tí umdømi, har sum Suðuroyar Sparikassi ella kontuførandi deild hjá Suðuroyar Sparikassa liggur (brúkaraviðurskifti undantikið).
Talgilt samskifti
Suðuroyar Sparikassi kann geva tær allar fráboðanir, avtalur, treytir, skjøl v.m., umframt broytingar í hesum, talgilt. Hetta hóast tað í avtalum, treytum o.ø. verða nýtt orð sum »skrivliga«, »bræv«, »kontoavrit« og so framvegis.
Tá ið tú móttekur fráboðanir, avtalur, treytir v.m. talgilt, hevur tað sama rættarvirknað, sum tá ið tú móttekur hetta við vanligum posti. Tú skalt sostatt lata upp og kanna tað tilfar, ið verður sent tær elektroniskt, á sama hátt sum við vanligum posti.
Suðuroyar Sparikassi kann altíð velja at senda tær fráboðanir, avtalur, treytir, skjøl v.m. á pappíri, um Suðuroyar Sparikassi metir, at hetta er skynsamasti háttur at kunna teg. Um sparikassin velur hetta, verður einki tænastugjald kravt frá tær.
Um tú ynskir, at Suðuroyar Sparikassi sendir tær fráboðanir, avtalur, treytir, skjøl v.m. á pappíri við vanligum posti, skalt tú avtala hetta við Suðuroyar Sparikassa. Suðuroyar Sparikassi kann krevja eitt tænastugjald fyri at senda tær slík skjøl á pappíri.


text:
Niels Petersen
15.09.2016 - 21:40
Ítróttur > Ítróttur > Huga ítróttur (talv/bridge osv.)
Tað er mín vón, at frálíka úrslitið hjá Helga Dam Ziska í Baku slóðar fyri enn einum frambroti í føroyskari telving. Vit hava sæð í øðrum ítróttagreinum, hvussu sterk og sannførandi einstaklingaavrik kunnu menna eina heila ítróttagrein.
Tað segði løgmaður millum annað á hátíðarløtu seinnapartin í Tinganes fyri Helga Dam Ziska, stórmeistara í talvi.
- Tað er eitt bragd, sum tú hevur rokkið. Seinastu fýra árini hevur tú tikið eina krevjandi útbúgving í Edinburgh samstundis sum tú støðugt hevur tikið teg fram í telving. Hetta er rættiliga óvanligt. Og tú ert ein óvanliga gávaður telvari, vísti løgmaður á í røðu síni.
Røða løgmans kann lesast her.


text:
Hann fekk so stóra persónliga undirtøku á løgtingsvalinum, at tað ikki kann vera nakar ivi um, at hann hevur klárað seg væl í løgmanssessinum. Kaj Leo Holm Johannesen var ein av stóru vinnarunum valkvøldið.
Er hann fullkomiliga óskikkaður sum løgmaður? Er hann politiskt tónadeyvur? Er hann blottaður fyri politiskum ætlanum? Hetta er upplagda niðurstøðan, um hugt verður eftir almenna orðaskiftinum um atkvøðuslúkaran á løgtingsvalinum. Kvasi-kosmopolitiskir viðmerkjarar og politisk andstøðufólk hava annars staðið í bíðirað fyri at pilka niður løgmann og hansara politiska handverk. Tað hevur ikki skortað við persónligum álopum og niðrandi útsagnum um, hvussu vánaligur politikari og leiðari Kaj Leo Holm Johannesen er.
Nú hevur fólkið so talað, og givið løgmanni eina dygga álitisváttan við 1974 persónligum atkvøðum. Tað var 1974. Samfullar 630 atkvøður vóru til Anniku Olsen, ið fekk næstflestar atkvøður. Vánaligur politikari og leiðari ella ei. Kaj Leo Holm Johannesen fekk søguliga nógvar atkvøður.
Tað ber væl til at finnast at. Og tað ber væl til at vera ósamdur við løgmanni. Men tá fólkið gevur formanninum í Sambandsflokkinum so góðu undirtøku, skal ein ávís eftirmeting til millum politisk mótstøðufólk og viðmerkjarar. Eingin fær 1974 atkvøður uttan nakrar góðar eginleikar.
Kaj Leo Holm Johannesen skapar fyrst og fremst álit. Kanska mest týðandi eginleikin hjá einum politikara, men kortini ikki ein íðuligur eginleiki hjá føroyskum politikarum. Haraftrat er hann, hóast nógv hava staðið fast við tað øvugta, ein sterkur politiskur leiðari. Hann hevur megnað at verið ein savnanadi megi í truplum búskaparligum tíðum.
Góða úrslitið hjá løgmanni er ein álitisváttan – ikki minst tá hugsað verður um allar ákoyringarnar, hann hevur fingið sum løgmaður. Úrslitið vísir, at fólkið hevur álit á formanninum í Sambandsflokkinum. Og so vísir úrslitið eisini ein leiðara, ið megnar at standa ímóti, hóast ákoyringarnar hava verið nógvar og harðar.
Alt gott um at hava aðrar boðskapir, men nú hevur fólkaræðið talað og nærum einraddað sagt, at Kaj Leo Holm Johannesen er kongurin. Tí skulu álopini kanska taka støði í onkrum øðrum í framtíðini. Ella er fjøldin býtt?